text:
EPISODE 72: Christian yambariye guhura na Alide na Baho abashyiriye impano …Basco agahinda ni kose
Murayigezwaho na www.rubay.rw – Rubay Stories
… Bosco uwo munsi yatashye ababaye cyane ndetse ari kwibaza icyo ari bukore kikamuyobera. Yageze mu rugo iwabo ahitira mu buriri ku buryo na mama we byamuteye ikibazo. Mama we yaje kuza kumukomangira Bosco arasohoka yambara imyenda ya siporo aba agiye kwiruka akora ka siporo. Uko yirukankaga niko yibukaga amateka yose yagiranye na Alide, niko yibukaga ibihe byiza n’ibihe bibi bagiranye. Yagezeho aricara nuko aratuza aratekereza, afata umwanzuro wo kuba mushya kandi agakora ibikwiye mu gihe gikwiye. Yahise ahamagara Juru, inshuti ye magara yizera, nuko amusaba ko bazaganira ku munsi ukurikiyeho. Bosco yahise ataha gusa yishakamo ibyishimo n’akanyamuneza nuko ahita asubira mu rugo. Yabanje kujya mu bwogero ahita ajya ku meza. Bari kumeza we na Mama we yahise amubwira ati:
“Mama ndabona ufite byinshi byo kumbaza. Rwose ndeka.”
Bosco yabivuze aseka nuko umubyeyi ahita abona ko umwana we afite ibyishimo. Mama we yaketse ko ibye na Rachel byagenze neza nuko ahita amubwira ati:
“Bosco nta kintu nkubaza rwose. Ahubwo uryoherwe mwana wa.”
Bosco – “Mama nawe uryoherwe rwose. Kandi wakoze cyane ku bwa none.”
Baganiriye ibindi gusa ibiganiro byabo uwo mugoroba byari urwenya gusa. Aho Alide yari ari yumvaga yabuze amahoro yo mu mutima kubera ibyo yabwiye Bosco kuko byasaga nko kumwirukana mu buzima bwe. Yakomeje kwibwira muri we ati:
“Ali wavuze igikwiye mu gihe gikwiye. Nta kundi byagombaga kugenda. Wari ukeneye kubohora umutima wa Bosco kuko amaze igihe kinini ameze nkaho afungiye muri gereza y’urukundo rwawe. Bosco nkwifurije amahirwe masa kandi nzanezezwa no kubona ubaho ubuzima bw’ibyishimo n’undi uzakunda.”
Alide akiri gutekereza ibyo, Mama we yahise amuhamagara nuko na we amusanga vuba. Yahise amubwira ati:
“Mama, urampamagaye cyangwa numvise nabi?”
Mama we – “Ali buriya wadukoze ibiki? Urabona ngo uradutenguha kandi twari tuzi ko ugiye kwakira abashyitsi, hashira umwanya naza kukureba nkabona wagiye kera? Rwose Papa wawe wamubabaje kandi nanjye ni uko.”
Alide – “Mama ni ukuri umbabarire. Juru yahise aza kundeba ambwira ko inshuti yacu bita Linda igiye kujya hanze y’igihugu kandi twagombaga kuyisezera. Juru yanjagaraje mu mutwe, mpita ngenda nihuta cyane.”
Mama we – “Eee nta kundi. Ngaho rero ngwino umfashe dutegure ameza.”
Bahise batangira gutegura ameza gusa banaganira Alide abaza Mama we ati:
“Ese ubundi mama, niba atari ibanga bariya bashyitsi ni bande, bagenzwaga n’iki ubundi bimeze bite? Njyewe nabonye ukuntu mwari mwancanyeho umuriro ngo nambare neza numva ndumiwe.”
Mama Alide – “Uriya ni Pasiteri n’umugore we. Ni uko bo batuye i Huye duhuje idini. Rero ni inshuti ya Papa wawe kandi rwose ubushuti bwabo bashaka ko bwazakomeza ndetse bukagera no ku bana babo. Afite umusore uri mu kigero cyawe kandi ni umwana mwiza ufite umutima ukomeye wa kigabo. Yamenya kukwakira kandi akagukunda bizira imbereka. Alide mwana wanjye burya tubaho ubuzima bwo gukundana n’abasore, ariko iyo bigeze ku wo muzarushingana biba irindi somo ryo kwitondera.”
Alide – “Ariko Mama uravuga ibiki? Urabona ndi umwana wo gushakirwa uza mu buzima bwanjye, cyangwa mbwirizwe icyo gukora. Mpise numva impamvu cya gihe mwanyicaje muri kunganiriza.”
Mama Alide – “Ariko tuza Ali, erega nubwo ari cyo ababyeyi twifuza, ariko ntabwo bikuyeho ko uzahura na we kandi ukihitiramo. Ese ibyo na byo biragoye?”
Alide – “Ibihe?”
Mama Alide – “Ndavuga guhura n’uwo musore ukamunenga cyangwa ukamushima?”
Alide nta kintu yasubije ahubwo yakomeje kwikorera imirimo ye itandukanye. Bagiye ku meza nuko nyuma yo kuvayo abwira Baho ati:
“Baho mwana wa?”
Baho – “Karame mama!”
Alide – “Waje ukandaza uyu munsi mwana wa. Ndaguha akantu nakuzaniye.”
Baho – “Yego ndaza. Ahubwo reka nze njye kureba ako kantu.”
Baho yahise ajya mu cyumba cya Mama we yiruka nuko Alide na we asezera ababyeyi be na basaza be ajya kuryama. Ageze mu cyumba yasanze Baho ari gushaka ahantu hose ikintu mama we yaba yamuzaniye ariko arakibura. Alide yahise akora mu isakoshi ye aba akuyemo shokora ayiha umwana we. Baho yarishimye bitavugwa ni uko Alide aba abwiye Baho ati:
“Ejo tuzajyana kureba wa muntu?”
Baho – “Papa se?”
Alide – “Yego mwana wa. Ahubwo reka muhamagare umubwire ikintu azakuzanira.”
Alide yahamagaye Christian ni uko aba avugana na Baho, Alide arasohoka ajya hanze aba afata akayaga anatekereza. Muri we habyiganiragamo ibintu byinshi ndetse akarushaho no kwibaza impamvu Imana yahisemo ko abaho ubuzima bwo guhangayika. Yibazaga niba azigera agira ibyishimo cyangwa niba ari icyo yaremewe. Yabonye nta gisubizo yabonera ibibazo byose yibaza, aba asubiye mu nzu ndetse asanga Baho yasinziriye kuri telephone. Yahise aryamisha neza umuhungu we nuko amwatse telephone abona Christian ntiyari yakupa. Yahise ashyira telephone ku gutwi.
Aline – “Cheri??”
Christian ntabwo yavuze nuko Alide arongera ahamagara izina rye. Christian yahise ashidukira hejuru yitaba Alide gusa ameze nk’umuntu wari kure cyane. Alide yarumiwe ahita amubaza ati:
“Ese ubwo ni ibiki wowe na Baho mwari murimo? Nsanze yasinziriye.”
Christian – “Twaganiriye ngeraho muririmbira ngo asinzire. Nanjye rero agatotsi kaje kuntwara ahubwo nshidukiye hejuru numva uvuze kuko nari nashyize loudspeaker. Bite se? Wari wagiye he?”
Alide – “Nari nagiye gufata akayaga hanze, nanitekerezaho.”
Christian – “Ese cherie, umeze neza? Cyangwa waba ufite ikibazo?”
Alide – “Oya nta kidasanzwe. Ni kumwe ndi umunyabibazo nyine.”
Christian – “Ariko Ali nzakubwira inshuro zingahe ko utari umunyabibazo. Uhora uba mushya buri kanya. Ibyo uba ukwiye kubyizera kandi ukabyemera nk’ukuri.”
Alide ntiyagize ikintu amusubiza. Yaratuje ni uko hashize umwanya Christian aramubwira ati:
“Gahunda y’ejo se iteye ite?”
Alide – “Nyine mbwira amasaha. Gusa ndakeka ko ari nka nyuma ya saa sita wenda nka saa cyenda.”
Christian – “Reka abe ari ayo masaha dufata. Ariko ntabwo wakumva ukuntu ngukumbuye. Nzaguha akantu kandi ndizera ko kazagushimisha.”
Alide – “Ndizera ko kazanyura umutima wanjye.”
Christian – “Ngaho ruhuka kandi ndagukunda cyane. Urare neza mukundwa.”
Alide – “Urakoze Mutware!”
Aho Bosco yari ari, yari yabuze ibitotsi. Uko yafungaga amaso ngo asinzire, yahitaga abona Alide amuri iruhande amubwira ko ibye na we bitigeze bigira iherezo. Yakomeje kurwana n’ibitekerezo bye bumukeraho. Bwakeye agasusuruko kaje, Christian ahita abona ko uwo munsi umuha icyizere. Yahise yitegura nuko yatsa imodoka agana i Kigali. Yahageze hakiri kare cyane nuko ajya kureba impano aza guha umukunzi we utazi ko babyaranye. Juru na Bosco barahuye ngo baganire gusa Juru yitegerezaga inshuti ye, akabona ifite agahinda gakomeye ku maso he. Juru yahise amubaza ikibazo afite, nuko Bosco amuvira imuzi ibyabaye hagati ye na Alide. Juru yarumiwe, biramubabaza gusa yihanganisha Bosco kuko yumvaga nta kindi yamufasha.
Bosco yabwiranye agahinda gakomeye Juru amagambo agira ati:
“Muvandi ikimbabaza ntabwo ari igihe maze nkunda Alide kuko nta ruhare yabigizemo. Sinabimurenganyiriza pe, ikiri kunshengura umutima ni ukuntu numvaga ko ari we mwari uzagena umurongo w’ubuzima bwanjye. Ndavuga, akambera impamvu yo gukora cyane kandi no gukorera ku ntego, akambera inkomezi mu bihe bigoye kandi akaba ushimwa n’umubyeyi wanjye. Impamvu biri kungora kubyakira, ni uko Alide nari narahuje ahazaza hanjye n’ahe. Ndamukunda mwana.”
Juru yahise ahobera Bosco ndetse abura ijambo amubwira. Hashize umwaya Juru aba abwiye Bosco ati:
“Ariko njyewe uriya mukobwa sinkimusobanukirwa pe! Yarahindutse cyane. Ngaho ntiwamenya uko umutima we wiyumva, ahubwo uba ubona na we yizirika kuri uriya mutipe bakundana, wenda atanamukunda. Nako simbizi mwana. Alide asigaye ancanga.”
Bosco – “None se uwo musore uramuzi man?”
Juru – “Ni umutipe wakize akiri muto. Nubwo ari ibogali gusa mbona ntamwizera tu. Alide nibaza niba koko amukunda bikancanga.”
Bosco yaratuje abura ikintu arenzaho nuko asaba Juru ko banahindura ikiganiro. Babuze n’ikindi baganira kuko Bosco yari afite agahinda kenshi ndetse ataniyumvisha ukuntu Alide yakuze akunda, ndetse yari yarahayemo ubuzima bwe nk’impano, atazabana na we. Hashize umwanya Juru aramubwira ati:
“Bro ariko nungutse igitekerezo. Reka uriya mujama tumutegurire impano. Nyizera kandi ibi bintu bizakora.”
Ibaze: Ese Juru yaba yadukanye uwuhe mupangu?
NTUZACIKWE NA EPISODE IZAKURIKIRA.
Kurikira indi nkuru ndende yitwa ISI Y’URUKUNDO ndetse n’indi yitwa UKURI kuri:
www.rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com.
UMUSEKE.RW


c: text/html

text:
Umushumba w’Itorero Zion Temple, Apôtre Dr Paul Gitwaza, uyu munsi yatuye amagambo kubamukurikira kurukuta rwe rwa Facebook , yifuriza abantu bose ,ko ubuhanuzi bwabavuzweho busora .
Uyu mugambo ukunda gukoresha facebook yagize ati: “ Ubuhanuzi bwose baguhanuriye busohore , Amasezerano yose umaze igihe kinini utegereje mu buzima bwawe asohore.
Uyu munsi ube umunsi wo gusohora kw’amasezerano yawe mu izina rya Yesu . Uko igihugu cya Zebuluni na Nafutali cyari kibi kandi cyuzuye ububi mu gihe cya kera, ariko Yesu ku bw’impuhwe ze akaba ariho yimukiye, akahatura kugira ngo ahangane n’umwanzi n’imigambi ye mibi yose.
Maze akahazana agakiza, akanahakorera ibitangaza bikomeye; reka abe ariko biba mu buzima bwawe, mu muryango wawe ndetse no mu gihugu cyawe. Uhereye ubu, ejo hazaza hawe habe heza mu izina rya Yesu.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .

robotstxt: allowed

filter: keep


text:
Mugihe tuba dusoje umwaka twinjiye muwundi mushya, biba ari ikimenyotso cy’ibyiringiro byinshi by’uko tuzabona ibyiza. Niba 2019 kuri bamwe warabaye umwaka utoroshye ntagushidikanya ko 2020 uzaba umwaka usharira kuri benshi, hari n’abatazatinya kuwita imfabusa. Hari impungenge rero ko nyuma y’uyu mwaka bamwe mu bakristo bashobora kuzatera Imana umugongo bahugiye mugushaka byinshi byabibagiza 2020. Ariko nigute Umukristo yazabaho nyuma y’uyu mwaka Kandi adateyeImana umugongo?
Icyorezo cya COVID-19 cyakomye mu nkokora gahunda nyinshi z’abantu bari barateguye muri 2020.nubwo ari umwaka wari watanzwemo amasezerano kuri benshi, kuri ubu bigaragara ko ari umwaka utoroshye kubantu hafi ya bose. Benshi bazahura nubuzima budashidikanywaho, bw’ibibazo ibura ry’akazi, kwiyitaho kurenza kwita ku bandi, ibibazo byubukungu, muri make inzozi za benshi zashegeshwe bikomeye n’icyorezo cyateye isi guhera mu mpera za 2019 by’umwihariko 2020. Benshi baravuga ngo “nzubura umutwe 2020 irangiye”.
Si igitangaza ko bamwe barimo kwisanga muri 2020 bagenda mu kibaya cy’igicucu cy’urupfu Dawidi avuga muri zaburi ya 23. Ikibaya cy’igicucu cy’urupfu ntabwo ari ahantu runaka ahubwo ni ahantu hijimye; ahantu h’umwijima mwinshi n’akaga cyangwa se ibihe biruhije umuntu aba ari kunyuramo. Aha ni ahantu umuntu atakwifuza gusura. Niba rero 2020 warakubereye nk’icyibay cy’igicucu cy’urupfu haricyo wakora kandi ukagumana n’Imana mu yindi myaka izakurikira uyu. Mugihe uhuye n’iminsi y’umwijima kandi igoye, wakora iki?
Emera ko ukwiye gufashwa:
Ubusanzwe abantu benshi ntibakunze kugaragaza ibibazo byabo, bakunze kwiyumanganya kandi koko nibyiza kumenya gutuza mu kibazo,umuntu akiga uko yarwanira urugamba imbere mu mutima kandi acecetse. Ariko nanone sibyiza guheranwa n’ibibazo, hari umugani w’ikinyarwanda uvuga ngo “ Ahari abantu ntihakwiye gupfa abandi” muri Bibiliya mu mu gitabo cy’Imigani havuga ko umuvandimwe avukira gukura abandi mu makuba( imigani:17,17) ibi birasobanura neza ko hari abantu bashobora ku kumva igihe urimo guca mu bihe bikomeye kandi bigoye.
Nubwo Imana ariyo ibakora ku mitima yabo bikabatera kuba baguha ubufasha runaka, ariko ningombwa ko nawe ubereka ko wifuza gufashwa,ntabwo ari buri wese uzabwira ko ufite ibibazo, Imana nayo irahari ngo iguhuze n’abagufasha muri urwo rugamba urimo kurwanira mu gikombe cy’igicucu cy’urupfu.
Jya usenga kandi utuze:
Abantu benshi dukunze kugerageza kwigira, tugashaka uburyo bwo gukemura ibibazo byacu dukoresheje imbaraga zacu. Turaryama nijoro tugatekereza kwishakira inzira zo kubikemura,Ntako tutagira ngo tugerageze kwikura mu ntambara n’ibihe bitugoye tuba turimo ,ariko igitangaje nuko hari igihe twishyiraho imitwaro irengeje ubushobozi bwacu. Ni ukugerageza gucunga ibirenze ubushobozi bwacu. Iyo urimo kunyura muri iki kibaya cy’igicucu cy’urupfu ni ngombwa kumenya ko ntacyo wakwishoboza.
Nibyiza kwibuka ko igihe twahuye n’ibibazo bidusaba ubushobozi buturenze, nk’amafaranga, ibibazo mu by’imibanire mu muryango, intamabara zo mu kazi, uburwayi...mu gihe rero urimo kunyura mu gikombe cy’igicucu cy’urupfu, ni ingenzi cyane kumenya ko ukwiye guhindukirira Imana, ikaba ariyo yonyine ibyikemurira. Nukora ibi bizagufasha kuruhuka kubera ko uzaba wikuyeho umutwaro, wumva ko wishyize mu biganza by’ushoboye kukuruhura, ni Imana yuje urukundo.
Gira icyerekezo:
Niba igice kimwe cy’ubuzima bwawe kiri mubibazo ntukirengagize ibindi bice byose, urugero niba akazi kawe bitarimo kugenda neza, ntukirengagize umuryango wawe. Zirikana ko uzakomeza kugira umuryango wawe nyuma yuko ugira ibibazo byo kubura akazi. Niba urushako rwawe rugeze habi, ntukongere ibibazo byawe wirengagije ubuzima bwawe, menya ko nanyuma y’ibibazo byo murugo rwawe uzakomeza kugira ubuzima, kandi wizere ko bizagira iherezo. Dawidi avuga “kunyura mu kibaya cy’igicucu cy’urupfu” ntabwo avuga gutura mu kibaya cy’igicucu cy’urupfu.Wikwemera rero ko urwo rugamba urimo kurwana uyu munsi rwashyira ubuzima bwawe bwose mu bibazo.Hazagera igihe ubisohokamo.
Zirikana ibihe wanyuzemo
Gira aho ubika amateka y’ibibazo wanyuzemo,haba mu nyandiko cyangwa ahandi kuko iyo usohotse hakurya yikibaya cyigicucu cyurupfu, uzagira igihe cyo guhamya ibyo wanyuzemo, uzabisangize abandi bashobora kuba banyura mu bihe nk’ibyo wigeze gucamo. Ikindi bizagukomeza no mu masengesho yawe bitewe n’ibihamya bifatika wakuye ku mana, uzajya uzirikana ko byose Wabasha kubigeraho.
Gira kwizera:
Ni byiza ko nk’abakristo twemera ko tuba mu isi y’icyaha kandi yangiritse. Tugomba kuzirikana ko tutari hejuru y’imibabaro kuko nuwo twizeye yababajwe kuturenza, icyakora yadusezeranyije kutuba hafi kandi akadukiza. ( abaheburayo 2:18) Zirikana ko hariho inkuru nziza kurenza ibibihe urimo kunyuramo.Ikindi dutegereje umunsi Imana igiye guhindura ibintu byose bishya; tukizera ndetseko no mu mwijima w’iminsi harimo na 2020,hariho impamvu y’ibyiringiro.
Source:Chritian today.com
[email protected]


text:
Rucagu Boniface wigeze kuba Umuyobozi w’Itorero ry’Igihugu, ubu akaba ari umukozi w’Urwego Ngishwanama rw’Inararibonye z’u Rwanda, yagize icyo avuga ku bantu batatira ibyo bigiye mu Itorero ndetse agira n’ubutumwa abagenera harimo kwirinda inda nini.
Mu kiganiro Rucagu yagiranye n’ikinyamakuru impamba.com yavuze ku bantu batandukira igihango bakuye mu Itorero, ariko ashimangira ko ari ibisanzwe kuko no kuva kera byabagaho ko umuntu atandukira, ariko akegerwa akagirwa inama, agasaba imbabazi agakurwaho ubusembwa.
Rucagu yakomeje avuga ko umurongo w’igihugu atari ugutererana abo bantu bake batandukira amahame y’ubutore.
Ubwo yabazwaga impamvu bamwe batandukira, yasubije ko biterwa no kutareba kure, akavuga ko bifite ingaruka kuri uwo muntu nko gutakaza akazi, nyuma bikarangira habayeho kwicuza.
Rucagu yasabye abantu banyuze mu Itorero ry’Igihugu kurangwa n’umuco wa kimuntu, kubaka ububwe bw’Abanyarwanda no kurandura ingengabitekerezo ya Jenoside n’imizi yayo yose.
Rucagu na none hari ibyo yasabye Intore kwirinda, yagize ati “zigomba kwirinda umururumba, ubusambo, inda nini bakagira umuco wo kunyurwa n’ibyo bafite ibyo babitunganyije nakubwiza ukuri u Rwanda rwaba Paradizo.”


text:
Expo ya “Made in Rwanda” yabaye ishuri ku rubyiruko rufite inganda nto
Yanditswe na Mutungirehe Samuel
Bamwe mu rubyiruko rufite inganda nto bibumbiye mu Ihuriro ry’Urubyiruko rukora mu by’Ubuhinzi (RYAF), batangaza ko bishimira gahunda Guverinoma yashyizeho yo guteza imbere ibikorerwa mu Rwanda binyuze mu imurikagurisha “Made in Rwanda Expo”
Bavuga ko iryo murikagurisha ryababereye nk’ishuri ryo kwigiramo uko bongera umusarrro w’ibikenewe ku isoko no kongera ubwiza bw’ibyo bakora babisabwe n’abaguzi imbonankubone.
Mu kiganiro n’Imvaho Nshya, Mukagahima Ange, ufite uruganda ruto rutunganya umusaruro w’inzuzi ziva mu myungu, avuga ko ari kwitegura neza imurikagurisha ry’ibikorerwa mu Rwanda (Made in Rwanda Expo) riteganyijwe gutangira tariki ya 28 Ugushyingo kugeza tariki ya 4 Ukuboza 2018.
Kuri we, ngo imurikagurisha rya “Made in Rwanda” Leta yashyizeho rimufasha kwamamaza ibikorwa bye, ikirutaho kikaba guhura n’abaguzi imbonankubone bakamubwira ibyo yashyiramo imbaraga n’ibyo yanoza kurushaho, rikamubera nk’ishuri.
Ati “Hari icyo bidufashaho, kuko nka twe b’abanyenganda nto birushaho kudufasha kwamamaza ibikorwa byacu, ikindi twigira ku bandi badukuriye. Nta bwo tuba tugiye gucuruza gusa burya, ahubwo na twe hagati yacu nk’abanyenganda twigiranaho, ukareba abandi icyo bakurusha.
Abakiriya na bo buriya ni isomo ryiza, umenya uko bagusubiza; burya watanga itangazo kuri radiyo urimo kwamamaza ariko ntumenya icyo abakiriya bagusubije, uko babyakiriye. Iyo ugiye hariya mu imurikagurisha noneho ukabonana na bo amaso ku maso, ukabasobanurira byimbitse, ukumva n’ibyifuzo byabo ndetse bakanakubaza ibibazo bashaka, ni bwo umenya ibyo urimo neza.”
Mukagahima avuga ko kuva yatangira gutunganya umusaruro w’inzuzi z’imyungu akazikoramo ibintu bitandukanye hari n’abanyamahanga basigaye bamwigiraho, bakajya gutunganya umusaruro w’iwabo bikongera ubunararibonye mu gukora kimwe no kumufasha kumenyekanisha aho u Rwanda rugeze mu iterambere ry’inganda nto.
Umuyobozi ushinzwe ishami ry’inganda ziciriritse mu ihuriro RYAF, Umugiraneza Regis, na we yashimangiye ko gahunda ya “Made In Rwanda Expo” icyo ifasha cyane urubyiruko ari ukumva icyo abaguzi batekereza ku bicuruzwa byabo.
Ati “Imurikagurisha icyo ribafasha ni ukumva ibyo abakiriya batekereza (Feedback), nk’urugero hari uruganda rwenga inzoga ya vino (Wine) rw’umuntu w’urubyiruko, urebye icupa mbere yacururizagamo inzoga ye mu imurikagurisha ryo mu 2017 mu kwa gatatu ukareba n’icupa uyu munsi apfunyikamo inzoga ye uko rimeze n’uko risa bigaragara ko hari ibyo yavuguruye byinshi; ibyo kandi bikajyana n’ubuziranenge.
Ab’urubyiruko bamurika ibicuruzwa muri gahunda ya ‘Made in Rwanda Expo’, kuva byatangira ubona ko bagenda biyongera cyane cyane kuko ihuriro ryacu ryanagiyeho tubigiramo uruhare. Nka mbere, mu 2016 ‘Made in Rwanda’ itangiye ndibuka ko yari nge gusa mu bitabiriye iryo murikagurisha, undi mwaka wakurikiyeho mu 2017, icyo gihe kuko Ihuriro RYAF twari twarabayeho hagiyemo abantu benshi, n’ubu imibare igenda yiyongera ugereranyije n’abo twari dufite ubushize.”
Umwaka ushize, 2017, inganda nto 8 z’urubyiruko zitabiriye imurikagurisha ry’ibikorerwa mu Rwanda, muri iri murikagurisha rigiye kuba abagera kuri 15 bashaka kumurika ibicuruzwa byabo abenshi muri bo ni bashya mu imurikagurisha.


text:
IBYO WAMENYA KU HANTU NDANGAMURAGE MU KARERE KA NYANZA.
Akarere ka Nyanza gaherereye mu Ntara y’ Amajyapfo, ku birometero 90.7 uvuye i Kigali unyuze mu muhanda RN1. Ni urugendo rusaga amasaha 2 mu modoka. Aka karere kabumbatiye amateka menshi yiganjemo ayo hambere. Kuva mu mpera z’ ikinyejana cya cumi n’ icyenda, Akarere ka Nyanza kafashwe nk’umujyi n’umurwa w’abami kuko hatuwe n’abami basaga 4. Abo ni Umwami Kigeli IV Rwabugiri wari utuye ku misozi ya Mwima na Mushirarungu, Umwami Yuhi IV Musinga watuye Mwima na Gakenyeri, Mutara III Rudahigwa watuye mu Rukali ndetse n’ Umwami Kigeli V Ndahindurwa watuye i Busasamana.
Aka karere gafatwa nk’ agace ndangamuco kuko usibye kugira Ingoro ndangamurage ebyiri n’ Umusezero, unahasanga ahantu henshi Ndangamurage hakwiye gusurishwa ba mukerarugendo.
Duhereye ku Bigega, ibirometero 95.8 uvuye i Kigali, uhasanga ibigega byubakishijwe n’ Umwami Mutara III Rudahigwa mu 1946 nyuma y’ inzara ya Ruzagayura (1943-1944), byubatswe hagamijwe guteganyiriza ibihe by’ amage bishobora gutera igihugu cy’ u Rwanda. Muri icyo gihe, abaturage nibo bazanaga imyaka yo guhunika igizwe ahanini n’ ibishyimbo n’ amasaka igakusanywa n’abatware nabo bakayishyikiriza abacungaga ibyo bigega.Nyuma y’ itanga ry’ Umwami Mutara III Rudahigwa, ibigega byakoreshejwe mu icuruzwa ry’ imyaka itandukanye kugera 1994. Kuva mu 2000, ibi bigega bicungwa na Minisiteri y’ Ubuhinzi n’Ubworozi bikaba bigihunikwamo imyaka.
Hafi y’ Ingoro y’ Umwami, ahazwi nko mu Rukari mu kilometero 1, uhasanga Umusezero w’ i Mwima. Ku musozi wa Mwima witegeye Mushirarungu hatabarijwe Umwami Mutara III Rudahigwa watanze tariki ya 25/07/1959, agatabazwa tariki ya 28/07/1959. Umwami Kigeli V Ndahindurwa watanze tariki ya 16/10/2016 atabazwa tariki ya 15/01/2017. Umwamikazi Rosalie Gicanda wishwe muri Jenoside yakorewe abatutsi tariki ya 20/04/1994 ashyingurwa mu cyubahiro tariki ya 20/04/1995.
Uvuye mu Rukari werekeza i Mutende uhasanga Amariba ya Mutende. Aya yafukuwe ku ngoma y’ Umwami Mutara III Rudahigwa, aho inyambo z’ umwami ndetse n’ inka z’ abaturage ziturutse imihanda yose zashokaga. Aha habaga amazi arimo umunyu, bityo inka zayanywaga zimaga vuba, izindi zikanagira umukamo ushimishije.
Icyuzi cya Nyamagana cyafukujwe n’ Umwami Mutara III Rudahigwa afatanyije n’ Agronome w’ umubirigi witwaga Dubois, nyuma y’ inzara ya Ruzagayura hagati y’ umwaka wa 1943 na 1944 yari yarayogoje igihugu. Mu kugicukura umwami yari agamije kuhira imyaka no gutangira ubworozi bw’amafi, mu rwego rwo guhashya imirire mibi mu banyarwanda no kwirinda ibindi byorezo by’ inzara byashoboraga gutera.
Iki cyuzi cyahawe izina rya Yorodani y’ i Nyanza.
Gakenyeri kwa Musinga na ho habumbatiye amateka agomba gusigasirwa no kumenyekanishwa: Aha hari urugo rw’ umwami Yuhi V Musinga n’ Umugabekazi Nyirayuhi V Kanjogera, bahatuye ahagana mu 1899. Kuva icyo gihe ,Nyanza yabaye umurwa mukuru w’ ubwami kugeza mu 1962 ubwo ingoma ya cyami yakurwagaho. Mbere ya Gakenyeri uyu mwami yagiye atura ahandi akagenda yimuka. Ubu aha Gakenyeri hari ikigabiro kinini bivugwako cyari ku irembo ry’Umwami Musinga.
Mututu: Aha hantu ndangamurage hubatswe n’ Umwami Mutara III Rudahigwa ahakorera ubworozi bwa kijyambere hagati ya 1948 na 1949. Yari ahafite inka z’ inkuku 60 zitwaga “Ingeri” zikabamo imfizi yitwaga “Ruhugafu.”
Mu kuhororera izi nka, Umwami Rudahigwa yari agambiriye gutanga urugero ku bworozi bwa kijyambere, aho yifuzaga ko abanyarwanda bareka ubworozi bwa gakondo.
Ikimana cya Nyiranzage: giherereye mu Murenge wa mukingo hafi y’umuhanda wa kaburimbo. Nyiranzage yari umugore wa Marara, Marara uwo akaba yaratwaraga Mukingo ku ngoma ya Yuhi IV Gahindiro, Marara waje gusimburwa ku butware n’ umuhungu we Nyirimigabo. Mu bihe byo hambere, iki Kimana cyarubahwaga cyane, kigakorerwaho imigenzo n’imihango. Kugeza mu bihe bya vuba, hari imigenzo gakondo yari ikihakorerwaga.
Ikimana cya Munana: Munana yari umuhungu wa Gihana wafatwaga nk’ intwari. Uyu yabyawe n’ Umwami Cyirima II Rujugira n’ umwamikazi Nyirayuhi IV Nyiratunga.
Munana wari waravukanye ubumuga, akiri muto yatereranywe na bamwe bo mu muryango we aho umuvandimwe we Yuhi IV Gahindiro yimiye akaba umwami, Munana yagororewe imisozi hamwe n’ ishyo ry’ inka. Nanubu aho hantu Munana yatuye uhabwirwa n’ ibiti biri by’imivumu by’icyo gihe.
Kuri ubu Ikigo cy’ Ingoro z’Igihugu z’Umurage w’ u Rwanda ku bufatanye n’ Akarere ka Nyanza hamwe n’ Ikigo cy’ Igihugu cy’Iterambere RDB bari gutegura gahunda yo gutunganya aha hantu kimwe n’ahandi hafite amateka hagamijwe gusigasira amateka no guteza imbere ubukerarugendo bushingiye ku muco mu rwego rwo kuhasurisha ba mukerarugendo, bityo hakinjiriza amafaranga igihugu cyacu.
Byegeranyijwe n’
Ishami ryo guteza imbere ubukerarugendo bushingiye ku Muco.
Ikigo cy’Ingoro z’Igihugu z’Umurage w’ u Rwanda.


text:
Avuga ko iyo mpeta atari ikimenyetso gusa, ahubwo iherekejwe n’inema Imana ibahaye we n’uwo bagiranye isezerano, kugirango we na Diyoseze ya Cyangugu, bazahore ari bamwe muri Kirisitu.
Yongeyeho ati “Diyoseze ya Cyangugu tugiranye isezerano, ni umugeni mwiza Imana yandambagirije, naramushimye. Mpamagariwe kuyikunda no kuyitangira nk’umubiri wanjye bwite. Ku bakirisitu ba Cyangugu, nanjye ndi umugeni Imana ibahaye”.
Muri uyu muhango, abandi basenyeri bose ba Kiliziya Gatolika mu Rwanda bari bahari, ndetse yimitswe na Musenyeri Rukamba ukurikiye Inama y’Abepiskopi mu Rwanda.
Mu bandi basenyeri bari bahari harimo Cardinal Kambanda Arikiyepiskopi wa Kigali n’Umuyobozi wa Diyosezi ya Kibungo, Musenyeri Mgr. Andrzej Józwowicz, Intumwa ya Papa mu Rwanda, Musenyeri Filipo Rukamba, Umwepiskopi wa Butare na Perezida w’Inama y’Abepiskopi Gatolika mu Rwanda na Musenyeri Smaragde Mbonyintege, Umwepiskopi wa Kabgayi, Musenyeri Servilien Nzakamwita, Umwepiskopi wa Byumba, Musenyeri Anaclet Mwumvaneza, Umwepiskopi wa Nyundo, Musenyeri Vincent Harolimana, Umwepisikopi wa Ruhengeri, Musenyeri Thaddée Ntihinyurwa, Arikiyepisikopi wa Kigali uri mu kiruhuko na Musenyeri Celestin Hakizimana, Umwepisikopi wa Gikongoro wanayoboraga Diyosezi ya Cyangugu.


text:
[wptab name=’Isomo: Abanyefezi 4′]
Isomo ryo mu Ibaruwa Pawulo Intumwa yandikiye Abanyefezi 4,1-7.11-13
Bavandimwe, ubu rero, jyewe uri ku ngoyi nzira Nyagasani, ndabinginga ngo mugenze mu buryo bukwiranye n’ubutore bwanyu: nimubane mu rukundo, murangwe n’ubwiyoroshye, n’ituze, n’ubwiyumanganye, mwihanganirane muri byose, kandi mwihatire kugumana umutima umwe ubahuza mu mahoro. Nk’uko Umubiri ari umwe na Roho akabe umwe, ni na ko mwahamagariwe gusangira ukwizera kumwe. Nyagasani ni umwe, ukwemera ni kumwe, batisimu ni imwe; n’Imana ni imwe, Yo mubyeyi wa bose, usumba bose, agakorera muri bose, kandi agatura muri bose. Buri wese muri twe yahawe ingabire ye bwite, kuko Kristu yayimugeneye. Ni na We wahaye bamwe kuba Intumwa, abandi abaha kuba abahanuzi, abandi abaha kuba abogezabutumwa, abandi abaha kuba abashumba cyangwa se abigisha. Nguko uko yatunganyije abatagatifujwe be, n’abategurira gukomeza umurimo bashinzwe wo kungura umubiri wa Kristu, kugeza igihe twese tuzunga ubumwe mu kwemera no mu kumenya Umwana w’Imana, tukazaba abantu bashyitse, bageze ku rugero ruhamye, ruyingayinga igihagararo cya Kristu.
[/wptab]
[wptab name=’Zaburi ya 18 (19)’]
Zaburi ya 18 (19), 18, 2-3, 4-5ab
Ijuru ryamamaza ikuzo ry’Imana,
n’ikirere kikagaragaza ibyiza yakoze.
Umunsi ubwira undi munsi inkuru yabyo,
ijoro rikabimenyesha irindi joro.
Nanone, nta nkuru, nta n’amagambo,
kuko ijwi ryabyo ritumvikana!
Ariko ku isi hose urusobe rwabyo rurigaragaza,
n’imvugo yabyo ikagera ku mpera z’isi.
[/wptab]
[end_wptabset]


text:
[wptab name=’Isomo: Abanyakolosi 3′]
Isomo ryo mu ibaruwa Pawulo intumwa yandikiye Abanyakolosi 3,1-11
Bavandimwe, ubwo mwazukanye na Kristu, nimuharanire ibyo mu ijuru, aho Kristu ari, yicaye iburyo bw’Imana; nimurangamire iby’ijuru, aho kurarikira iby’isi. Koko mwapfanye na Kristu, none ubugingo bwanyu bwihishe hamwe na We mu Mana. Aho Kristu azigaragariza, We bugingo bwanyu, icyo gihe namwe muzagaragara muri kumwe na We, mu ikuzo ryisesuye. Nimucike rero ku bibarimo byose bibatera gutwarwa n’iby’isi, nk’ubwiyandarike n’ubusambanyi, ingeso mbi n’irari ribi, ibyifuzo bibi n’ubugugu butuma musenga ibintu nk’ibigirwamana! Ngibyo ibirakaza Imana. Nguko uko namwe mwagenzaga kera, mugikora ibyo. Noneho ubu, namwe ibyo byose nimubizinukwe: uburakari, umwaga, ubugome, ibitutsi, n’ibigambo bibi bibava mu kanwa. Nimuherukire aho kubeshyana, kuko mwasezereye muntu w’igisazira hamwe n’imigenzereze ye, mugahinduka muntu mushya, uwo Umuremyi ahora avugurura amwishushanya, agira ngo amugeze ku bumenyi nyakuri. Icyo gihe rero ntihaba hakivugwa Umugereki cyangwa Umuyahudi, uwagenywe cyangwa utagenywe, umunyeshyanga cyangwa Umushiti, umucakara cyangwa uwigenga; ahubwo haba havugwa gusa Kristu, uba byose muri bose.
[/wptab]
[wptab name=’Zaburi ya 144(145)’]
Zaburi ya 144(145),2-3, 10-11, 12-13ab
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwiriye gusingizwa;
ubwamamare bwe ntibugereranywa.
Uhoraho, ibiremwa byawe byose nibijye bigushima,
abayoboke bawe bagusingize!
Bazarate ikuzo ry’ingoma yawe,
batangaze ubushobozi bwawe,
bamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba,
[/wptab]
[end_wptabset]


text:
Hateguwe iserukiramuco ryo kuramya Imana
Yanditswe na NDAMYIROKOYE FRANÇOIS
Mu ntangiro z’ukwezi k’Ugushyingo ku ya 4, 2018 muri Kigali Serena Hotel hazaba iserukiramuco rigamije guhimbaza Imana ryitwa “Rabagirana Worship.”
Iri serukiramuco ngo rigamije gukangurira abantu kurushaho kwera imbuto. Insanganyamatsiko y’iki gitaramo iboneka mu Bafilipi 4:17 hari amagambo agira ati “Nyamara burya si impano nshaka ahubwo nshaka imbuto zongerwa muri mwe.”
Nzahoyankuye Nicodeme Peace uhagarariye Christian Communication itegura iki gikorwa yatangaje ko muri ibi birori hazaba harimo abahanzi batandukanye baririmba ku giti cyabo ndetse n’abandi baririmbira mu matsinda.
Yongeye ko muri ibyo birori hazagaragaramo abafite impano zikomeye kandi azaba ari n’umwanya wo kumva abanyempano batandukanye. Nzahoyankuye yavuze kandi ko ibyo birori bizajya biba buri mwaka ngo kandi yizeye ko uko babiteguye bizagenda neza. Uko imyaka izajya isimburana Nzahoyankuye yavuze ko n’insanganyamatsiko izajya ihinduka.


text:
Ese kugomeza gukora imibonano mpuzabitsina ni byiza no mu gihe utwite ? Iki ni ikibazo cyibazwa n’abantu batari bake akaba ari byo tugiye kurebera hamwe. Ubusanzwe nta mpamvu n’imwe yo guhagarika imibonano mpuzabitsina mu gihe utwite. Icy’ingenzi ni uko wumva nta kibazo ufite ku byerekeranye n’inda utwite.Nk’uko bitangazwa na babycenter.fr, uru rubuga ruragira ruti “Niba utwite inda ukaba ari nta kibazo na kimwe ufite, nta kabuza gukomeza gukora urukundo na mugenzi wawe kugeza igihe utangiriye ibise”. Nyamara rukomeza rugira ruti “Banza uvugane na muganga wawe (gynécologue) ndetse akubwire n’uko nyababyeyi yawe imeze, cyangwa niba nta n’ikindi kibazo wagira.
Imibonano mpuzabitsina hari icyo itwara umwana uri mu nda?
Ntakibazo na kimwe umwana agira iyo ukora imibonano mpuzabitsina . ndetse niyo mugenzi wawe yaba ari hejuru yawe (aha ariko nk’umuco wacu abanyarwanda dukwiye kugiramo ubushishozi kuko si byiza kubikora usa nk’umusazi). Hari akantu gasa n’agafuniko gafite ururenda ruhagije (L'épais bouchon muqueux) gafunga nyababyeyi kugira ngo hirindwe ingaruka zose zatuma habaho ikibazo nko gukomereka. Icyo bita liquide amniotique n’imikaya ifite ingufu ya nyababyeyi bikingira umwana.
Ariko niba umwana mu nda wumva asa nuwimuka, ntibivuga ko aba azi ikirimo kuba niba ari kibi cyangwa cyiza, ahubwo uzabibwirwa n’uko umutima uba utera cyane. Hanyuma icyo gihe gisa nk’aho kihariye, ni ngombwa ko wakwigira inama yo guhagarika imibonano mpuzabitsina muri ako kanya.
Mbese byaba byiza kubigira akamenyero?
Birashoboka ariko ku bagore bamwe na bamwe! Abandi ntibibabera byiza cyane. Amaraso agana muri icyo gice ashobora kuba menshi cyane muri ako gace k’ibice by’imyororokere y’umugore, kandi akongera ibyiyumvo cyane. Ariko ku bandi bagore, ubwo bwinshi bw’amaraso, bushobora gutuma umugore utwite agubwa nabi nyuma y’imibonano mpuzabitsina. Ku bagore bamwe kandi uzasanga bababara “Crampes abdominales” mu gihe cyangwa nyuma y’icyo gikorwa.
Ese birasanzwe kumva udashaka imibonano mpuzabitsina utwite?
Nibyo birasanzwe ! Umubiri wawe ni wo ugomba kwiyumvamo ko ari ngombwa kandi ko nta ngaruka byagira mu buzima bwawe cyane ku byerekeranye n’imibonano mpuzabitsina, ariko kandi birakwiye no kubanza kuganira n’umugabo wawe. Abagore bamwe rwose bumva nta kibazo na kimwe bibatera kandi koko ni byo, mu gihe abandi bo rwose bibatera kunanirwa cyane ndetse bakagubwa nabi cyane ku gihembwe cya mbere (mbere y’amezi ane utwite) ku buryo niyo ubikoze uba usa numusagarira rwose.
Nk’uko impuguke mu by’imyororokere zivuga ziragira ziti “Igihembwe cya kabiri rwose umugore yumva abikunze ariko buhoro. Nyamara ukwifuza kubikora mu gihembwe cya gatatu birahinduka cyane bitewe n’uko aba atangiye gutekereza ibyo kubyara, ubundi akumva rwose arabishaka cyane kuko iki gihe niho umugore bavuga ko aba aryoheye umugabo cyane”.
Ese imyitwarire y’umugabo irahinduka?
Ahanini abagabo batangira kubona ko abagore babo babakurura cyane (très attirante). Ariko ukubishaka k’umugabo gushobora kubamo ahanini ubwoba cyane ku buzima bw’umubyeyi n’umwana atwite, ibi byose kandi ni ingirakamaro k’umugabo kuko byerekana cyane impuhwe n’urukundo umugabo afitiye umugore we. Ndetse ahanini iki ni igihe cyo kwitonda cyane k’umugabo kikanagaragariza umugore ko umugabo we abona neza ko umugore atwite kabone n’ubwo yakora imibonano abikorana ubushishozi buhagije.
Video Abakobwa Beza
Mbese Imibonano Mpuzabitsina n'Umugore Utwite Hari Icyo Itwara Umwana Uri mu Nda
Ese kugomeza gukora imibonano mpuzabitsina ni byiza no mu gihe utwite ? Iki ni ikibazo cyibazwa n’abantu batari bake akaba ari byo tugiye kurebera hamwe. Ubusanzwe nta mpamvu n’imwe yo guhagarika imibonano mpuzabitsina mu gihe utwite. Icy’ingenzi ni uko wumva nta kibazo ufite ku byerekeranye n’inda utwite.Nk’uko bitangazwa na babycenter.fr, uru rubuga ruragira ruti “Niba utwite inda ukaba ari nta kibazo na kimwe ufite, nta kabuza gukomeza gukora urukundo na mugenzi wawe kugeza igihe utangiriye ibise”. Nyamara rukomeza rugira ruti “Banza uvugane na muganga wawe (gynécologue) ndetse akubwire n’uko nyababyeyi yawe imeze, cyangwa niba nta n’ikindi kibazo wagira.
Labels: abagore, imyororokere, umugore utwite


text:
Menya itegeko ry’imitunganyirize n’imikorere by’imiryango mvamahanga itari iya Leta (Igice cya 1)
Yanditswe na Habimana Augustin
Ibihugu byinshi byo ku Isi, cyane cyane ibikiri mu nzira y’amajyambere, bigira imiryango itari iya Leta iza ku bitera inkunga mu bikorwa binyuranye bigamije kuzamura imibereho y’abaturage n’iterambere. Iyo miryango, usanga yarashingiwe mu bihugu bikize, amafaranga ikoresha iyakomora ku baturage b’ibyo bihugu, indi miryango ntera nkunga ndetse no muri Leta z’ibyo bihugu.
Byagiye bigaragara hirya no hino ku Isi ko imwe muri iyo miryango hari igihe iteshuka ku nshingano zayo, ahubwo ikajya no mu bindi isabiye uburenganzira bwo gukora ndetse ikaba yakwivanga no mu bireba imiyoborere y’ibihugu bikennye. Hari n’indi usanga ikora ariko ku nyungu z’abayikorereramo cyangwa abayikoresha nyamara abo igineye gutera inkunga ugasanga nta nyungu babifitemo.
Ni muri urwo rwego mu Rwanda hashyizweho Itegeko n°05/2012 ryo ku wa 17/02/2012 rigena imitunganyirize n’imikorere by’imiryango mvamahanga itari iya Leta, kugira ngo ritange umurongo iyo miryango igomba gukoreramo, bityo birusheho kugirira Abanyarwanda akamaro.
Itegeko n°05/2012 ryo ku wa 17/02/2012 rigena imitunganyirize n’imikorere by’imiryango mvamahanga itari iya Leta ryasohotse mu Igazeti ya Leta n°15 yo ku wa 09/04/2012, rigamije kugena imitunganyirize n’imikorere by’imiryango mvamahanga itari iya Leta ifite ibikorwa biharanira inyungu rusange mu Rwanda.
Nk’uko ingingo ya 2 y’iryo tegeko ibisobanura, umuryango mvamahanga utari uwa Leta ni umuryango washinzwe hakurikijwe amategeko y’ikindi gihugu kandi uharanira inyungu rusange. Iyo miryango mvamahanga itari iya Leta ifite ubwisanzure mu micungire, mu mikoreshereze y’imari no mu miyoborere. Iyi Miryango mvamahanga itari iya Leta ifatanya na Leta y’u Rwanda mu bikorwa bigamije iterambere.
Iyandikwa
Umuryango mvamahanga utari uwa Leta ushaka gukorera mu Rwanda usaba ikemezo urwego rufite mu nshingano zarwo kwandika imiryango mvamahanga itari iya Leta hakurikijwe uburyo bugenwa n’urwo rwego.
Nk’uko ingingo ya 6 y’iri tegeko ibisobanura, Ubuyobozi Bukuru bw’Abinjira n’Abasohoka mu gihugu ni rwo rwego rushinzwe kwandika imiryango mvamahanga itari iya Leta no gukurikirana imikorere yayo.
Ibisabwa kugira ngo umuryango mvamahanga utari uwa Leta wandikwe harimo kopi y’amategeko agenga umuryango iriho umukono w’umuyobozi ubifitiye ububasha; inyandiko y’ubuyobozi yerekana ko umuryango wemerewe gukorera mu gihugu ukomokamo kandi igaragaza n’ibindi bihugu byo ku Isi ukoreramo iyo bihari; ubwoko bw’ibikorwa umuryango uteganya gukora na gahunda yabyo; imari izakoreshwa n’aho izaturuka.
Urwego rufite mu nshingano zarwo kwandika imiryango mvamahanga itari iya Leta no gukurikirana imikorere yayo, rutanga ikemezo cy’uko umuryango wanditswe bitarenze iminsi mirongo kenda (90) uhereye igihe ibaruwa isaba kwandikwa yakiriwe. Imiterere n’imitangire by’ikemezo k’iyandikwa ry’umuryango mvamahanga utari uwa Leta bigenwa n’urwego rushinzwe kwandika imiryango mvamahanga itari iya Leta. Iyo urwego rubishinzwe rwanze gutanga ikemezo kemerera iyandikwa, rugomba kubimenyesha uhagarariye umuryango mvamahanga utari uwa Leta mu gihe k’iminsi mirongo ikenda (90) uhereye igihe ubusabe bwakiriwe kandi rugaragaza impamvu rwashingiyeho rwanga gutanga ikemezo.
Impamvu zo kudatanga ikemezo cy’uko umuryango mvamahanga utari uwa Leta wanditswe harimo kuba utujuje ibisabwa mu iyandikwa biteganywa n’iri tegeko; kuba hari ibimenyetso bigaragaza ko umuryango usaba kwiyandikisha ushobora guhungabanya umutekano, ituze, ubuzima, imyitwarire myiza n’uburenganzira bwa muntu.
Ikemezo cy’uko umuryango mvamahanga utari uwa Leta wanditswe kimara igihe kitarengeje imyaka itanu ( 5). Nyuma y’icyo gihe, umuryango mvamahanga utari uwa Leta ushobora gusaba kongererwa igihe.
Gusaba kongerera igihe ikemezo cy’uko umuryango mvamahanga utari uwa Leta wanditswe bikorwa nibura iminsi 30 mbere y’uko ikemezo wari usanganywe kirangira. Ikemezo cyongerera igihe ikemezo cy’uko umuryango wanditswe kimara igihe kitarenze imyaka itanu (5).
Abakozi
Ingiyo ya 15 n’iya 16 z’iri tegeko ziteganya ko bitabangamiye amategeko agenga umurimo mu Rwanda, abakozi b’abanyamahanga bemererwa gukora akazi mu muryango mvamahanga utari uwa Leta hashingiwe ku mategeko agenga abinjira n’abasohoka mu Rwanda. Abenegihugu bahabwa akazi n’umuryango mvamahanga utari uwa Leta kandi bagacungwa hakurikijwe amategeko agenga umurimo mu Rwanda (biracyaza).


text:
Ngoma: Akarere kageze ku ntego yo kwinjiza imisoro y’asaga Miriyari 1
Yanditswe na Manishimwe Noël
Ubuyobozi bw’Akarere ka Ngoma, mu Ntara y’Iburasirazuba bugaragaza ko abatuye n’abakorera muri aka karere bageze ku rwego rwo gutanga umusoro w’amafaranga y’u Rwanda asaga miriyari mu mwaka umwe.
Ni intambwe Umuyobozi w’ako karere, Nambaje Aphrodise yabwiye Imvaho Nshya ko ari iyo kwishimira kandi batifuza ko isubira inyuma.
Avuga ko n’ubwo mu mihigo ya 2018-2019 Akarere ka Ngoma kari kahize gukusanya imisoro y’amafaranga y’u Rwanda 1,348,955,337 umwaka ukarangira bitagezweho 100%, ngo intambwe yatewe ni nziza.
Uwo muhigo umwaka warangiye ugeze ku gipimo cya 88.64%,
Nk’uko Meya Nambaje abisobanura ati: “Twari twihaye intego ko muri 2018-2019 twagombaga no gusora, gukusanya imisoro. Mu Karere kacu twari twiyemeje gukusanya imisoro igeze kuri 1,348,955,337.
Yari intera twihaye isumbye iy’umwaka ushize kandi tunashimira n’abatuye akarere kacu cyane cyane abasora, ko uyu mwaka bateye intambwe yo kurenza miriyari.”
Akomeza avuga ko abasora bakwiye kujya bitabira kubikora uko bikwiye kandi ku gihe, kuko imisoro ari yo n’ubundi ikoreshwa mu bikorwa by’iterambere ryabo n’iry’igihugu muri rusange.
Ati: “Ubundi mu myaka yose yabanje twabaga turi muri miriyoni 500, 600, 700, kandi nitunabivuga dutyo, tunamenye ko iyo misoro batanze nta bwo ijya kure cyane yabo kuko ni yo igaruka igakora amazi, ikubaka amavuriro, imihanda, n’ibindi bikorwa remezo, bivuze rero ngo aya mafaranga n’ubundi arongera akabagarukira.
Rero kuba barabashije gusora ku gipimo cy’amafaranga y’u Rwanda arenze 1,195,000,000; bihwanye na 88.64% by’intego twari twihaye turabishimira abasora cyane aho bari bumve ko bateye intambwe ishimishije ariko na none turifuza kongera tukajya ku ntambwe yisumbuye.”
Mu mwaka wabanjirije ushize ni ukuvuga mu wa 2017-2018 ako karere kari kihaye intego yo kwinjiza imisoro y’amafaranga y’u Rwanda agera nibura kuri miriyoni 900; iyo ntego karayirenza, kinjiza 1,124,084,482.
Byatumye bafata ingamba zirimo ko guhera mu mwaka wakurikiyeho wa 2018-2019, gukomeza no mu yindi myaka, uru rwego rwo kwinjiza amafaranga y’u Rwanda asaga miriyari y’imisoro rugomba gukomeza kongera ubudasubira inyuma.
Imisoro yakiriwe n’Akarere ka Ngoma mu mwaka wa 2016-2017 wari amafaranga y’u Rwanda asaga miriyoni 803.
Mu mwaka wa 2015-2016, aka karere bwo kari kinjije imisoro y’amafaranga y’u Rwanda agera kuri miriyoni 625.
Ubuyobozi bw’Akarere ka Ngoma bunatangaza ko ingamba zirimo gushishikariza abasora kwitabira gusora ku gihe, gukoresha ikoranabuhanga mu kwakira no kwishyura imisoro, abakozi bahagije kandi bakora neza mu bijyanye no kwakira imisoro; ari byo bizakomeza gushyirwamo imbaraga.


text:
Abavuga ibi ariko ni abagabo batuye mu gace ka Bugarura, Mu Kagari ka Bunyogombe mu Murenge wa Ruhango, basobanura ko bitewe n’impfu ziri kwibasira abagabo, babayeho badatekanye.
Uku kubura amahoro ngo baraguterwa n’uko bagenzi babo bari kwibasirwa cyane n’impfu zitunguranye ariko bo bakavuga ko ziterwa n’amarozi nk’uko abaganiriye na TV1 babivuga.
Umwe yagize ati “Oya rwose nanjye ubwanjye n’ubu ndi guhinda umushyitsi kubera urupfu ruri aha ngaha.”
Undi ati “Twarahahamutse ahubwo. Igiteye ubwoba ni uko umuntu afatwa yashiduka gato atagiye nko ku muntu umurutsa akaba arapfuye. Niba ari abagore babunza ubwo burozi, niba ari abapatanisha abandi, aho barutsa ho harahari henshi.”
Mugenzi wabo yavuze ko ayo marozi avugwa muri aka gace bayamuhaye Imana igakinga akaboko.
Ati “Birahari rwose. Ibyo bintu by’amarozi nanjye byambayeho. Bampaye uburozi, babumpera mu nzoga. Bahise bajya kuzana umuntu wo kundutsa.”
Bitewe n’ibyo kuba ako gace karangwamo amarozi byatumye abagatuye baterwa ipfunwe na ko cyane ko n’iyo bagiye mu bandi baturage usanga babaha akato bitewe n’aho batuye.
Umwe yabigarutseho agira ati “Ushobora kuzamuka wagera hariya haruguru bakavuga bati ubwo ari uw’i Bugarura ubwo kabaye. Nimudacunga neza arabahitana.”
Undi yagize ati “Iyo tugiye mu wundi mudugudu cyangwa mu tundi tugari usanga baduha akato. Wasangayo abantu batari abo mu mudugudu wanyu bakavuga bati, ab’i Bugarura baje.”
Umuyobozi w’Umudugudu wa Semahondo, Nsengumuremyi Anastase, yemeza ko abagabo barenga bane bamaze gupfa kuva uyu mwaka watangira kandi mu buryo butunguranye ariko ko atahamya ko bicwa n’uburozi cyane ko nta mpapuro za muganga zibyemeza baba bafite.
Abatuye mu duce duhana imbibi na Bugarura na bo bavuga ko bahafitiye ubwoba ngo no kuhagenda bisaba kwigengesera ukirinda kugira icyo uhafatira kijyanye n’ibiribwa.
Umunyamabanga Nshingwabikorwa w’Umurenge wa Ruhango, Nemeyimana Jean Bosco, yavuze ko ibintu by’amarozi avugwa muri Bugarura atari abizi ariko ko agiye kubikurikirana kugira ngo abaturage bumve ko ubuzima bwabo butekanye.


text:
Kunywa itabi, twabigereranya nko guhumanya umubiri, kuko uriya mwuka umuntu akurura iyo ari kunywa itabi, ubushakashatsi, bugaragaza ko 20% byawo, aribyo yongera agasohora, naho 80% byawo, biguma mu mubiri, bizenguruka mu maraso, mu nzungano zose zikoze umubiri, bityo n’ingingo zose zubatse umubiri, zikabika uyu mwuka, Uyu mwuka kandi ntiwangiza uwanyoye itabi wenyine, n’abamuzengurutse urabangiza.
Uko umuntu, arushaho kunywa itabi, niko n’ingaruka zigenda ziyongera, muri leta zunze ubumwe z’Amerika, batangaza ko buri mwaka, abagera kuri 480000, bapfa bazize indwara, ziterwa no kunywa itabi, ndetse n’umuvuduko w’imfu zabahatuye, wikubye inshuro eshau(3), iz’abatarinywa.
Nubwo iyo umuntu amaze kunywa itabi, hari ibyiyumviro bishobora guhinduka mu mubiri we, ndetse rimwe na rimwe n’inyuma ku mubiri bikaharagara, ariko kandi ngo ingorane n’ingaruka zo kunywa itabi, zigaragara neza nyuma y’igihe kingana n’umwaka,nkuko bitangazwa n’ikigo gifite mu nshingano gukumira no kurinda indwara zitandukanye (CDC).
Dore uko itabi ryangiza ingingo zubatse umubiri:
Urwungano rw’imyakura: Kunywa itabi, byangiza ubwonko mu buryo bukomeye, bitewe nuko mu itabi habamo ikinyabutabire cyitwa Nicotine, ifite ubushobozi bwo kwangiza uturemangingomfatizo twubatse ubwonko, ndetse igahagarika ubushobozi bwo kurema uturemangingomfatizo, dusimbura utwangiritse,iyi nicotine kandi itera ubwonko kuganuka k’ubushobozi bwo kwibuka, kunywa itabi byongera ibyago byo kurwara kanseri y’ubwonko.
Urwungano rw’ubuhumekero: Mu kunywa itabi, uriya mwuka umuntu akurura, wirukira mu bice byose, cyane cyane ibihaha, iyo umuntu amaze igihe anywa itabi, niko ibihaha bigabanya ubushobozi bwo gukora neza,(kwinjiza no gusohora umwuka), kurwara indwara zitandukanye zifata ibihaha, kubabara mu ngingo zubatse uru rwungano, kuba umuntu yarwara kanseri y’ibihaha, ndetse ibi bigera no kubana bafite ababyeyi banywa itabi, aho usanga bakunze kurwara indwara zifata uru rwungano nk’asima, inkorora idakira, umusonga n’izindi.
Urwungano ngogozi: Kunywa itabi byangiza ibice byose byubatse uru rwungano, uhereye aho rutangiririra( mu kanywa), kugeza ku gice hiheza uru rwungano, ndetse itabi ryongera ibyago byo kurwara kanseri z’ibi bice byose bigize uru rwungano, cyane cyane kanseri y’urwagashya, kunywa itabi, biteza imikorere mibi y’imisemburo ikorerwa muri uru rwungano nka insulin na glucagon zishinzwe kuringaniza isukari mu mubiri, itabi ryangiza amenyo imburagihe.
Urwungano rw’imyororokere: Kunywa itabi, byangiza uru rwungano, rukagabanya ubushobozi bwo gukora neza imibonano mpuzabitsina ku bagabo, naho ku bagore, itabi rituma amatembabuzi, n’ububobere bigabanuka, kunywa itabi kandi bigabanya ubushake bwo gukora imibonano mpuzabitsina haba ku bagabo ndetse n’abagore, ibi byose ahanini ni nicotine ibigiramo uruhare.
Urwungano rw’ubwirinzi kamere: Ubwirinzi kamere, bufasha umubiri mu guhangana no kurinda umubiri ku ndwara zitandukanye, itabi rero ritera uru rwungano rugabanya ubushobozi bwo kwirinda no guhangana n’ibitera indwara zitandukanye mu mubiri.
Urwungano rw’amaraso: Itabi ryangiza imikorere y’uru rwungano ngogozi, ryongeera umuvuduko w’amaraso, kwangiza imijyana ndete n’imigarura, ibi bikongera ibyago byo kurwara indwara zitandukanye zifata umutima nk’umuvuduko ukabije/ udahagije w’amaraso, itabi ritera amaraso kuvura ntabe akibasha kugenda, ibyo bikaba bitera stroke ndetse no guhagarara k’umutima ndetse itabi ryongera ibyago byo kurwara umutima.
Kunywa itabi byangiza kandi uruhu, rukaba rwasaza imburagihe, ndetse n’ibyago byo kurwara kanseri y’uruhu biriyongera, rwangiza inzara nazo, zigahinduka nabi ndetse zikaba zajya zinavamo,ndetse itabi ryangiza umusatsi, rikanatuma ucikagurika.
Reka dusoze, tugira inama, abantu banywa itabi, ko nubwo bitoroshye kurireka ariko, bishoboka, kwitoza kuryigomwa gake gake, bishobora kugufasha mu rugendo rwo kurireka burundu , bityo ubuzima bwawe ukabukura mu kaga.
www.healthline.com
[email protected]


text:
Mu mahanga
Umuvuno W’Umwami Mswati III Wo Gusubiza Ibintu Mu Buryo
Mu rwego rwo gucubya uburakari bw’urubyiruko n’abarimu bo mu bwami bwe, umwami Mswati III wa Eswatini yashyizemo Minisitiri w’Intebe mushya. Ni uwitwa Cleopas Dlamini. Uyu mugabo yitezweho kuzashyiraho Guverinoma izafasha mu gutuma abaturage cyane cyane urubyiruko banyurwa n’imiyoborere y’igihugu cyabo.
Hashize hafi ukwezi mu bwami bwa Eswatini hari imyigaragambyo yatangijwe n’abanyeshuri bo muri Kaminuza bavugaga ko badashaka ubwami ahubwo bashaka Repubulika.
Ruriya rubyiruko rwavugaga ko ubwami budakwiranye n’igihe isi igezemo kandi bagashinja ubwami gutegekesha igitugu no gusesagura umutungo w’igihugu.
Cleopas Dlamini yahoze ayobora Ikigo cya Eswatini cyo kuzigama kitwa Public Service Pension Fund.
Agizwe Minisitiri w’Intebe wa buriya bwami nyuma ya Ambrose Mandvulo Dlamini witabye Imana mu Ukuboza 2020, akaba yari atarasimburwa.
Abatavuga rumwa na Leta ya Eswatini bavuga ko n’ubwo hagiyeho Minisitiri w’Intebe mushya, bitazababuza gukomeza gusaba ko mu gihugu haba impinduka, ubwami bukavaho hakayobora Repubulika.
Abarimu bo muri Kaminuza zo muri buriya bwami bibumbiy mu kitwa Swaziland National Association of Teachers (SNAT) bavuga ko n’ubwo Polisi ikomeje kubashushubikanya ibakwiza imishwaro, batazacika intege ahubwo bazakomeza gukorana n’abanyeshuri babo mu kwigaragambya.
Abatuye e-Swatini y’ubu bahoze bafite igihugu kitwa Swaziland.
Ni izina ryakomotse ku baturage bo mu bwoko bw’aba Swazi, bahoze batuye igice kigizwe na Afurika y’Epfo y’ubu, Lesotho na e-Swatini.
Ubwo abatuye ibi bihugu bashakaga kwigenga, bamwe bashinze igihugu bakita Swaziland, abandi bashinga na Lesotho( aba Sotho).
Nta gihe kinini gishize umwami Muswati III ategetse ko izina Swaziland rivanwaho, ubwami bwe bukitwa e-Swatini.
Guhindura iri zina nabyo byateje urujijo mu baturage, batangira kwibaza impamvu zabyo ariko barabyemera kuko ari ‘irivuze umwami.’


text:
Twiteze Imbere Campaign - SME Response Clinic Business Awards
Amategeko n'amabwiriza
Aya Mategeko n’Amabwiriza ni yo akurikizwa mu gihe abantu bitabira irushanwa rizatangirwamo “Ibihembo bihabwa ibigo by’ubucuruzi byatoranyijwe na SME Response Clinic”. Kwifatanya muri iri rushanwa bisobanuye ko wemeye ibintu byose bikubiye muri aya Mategeko n’Amabwiriza. Niba utemeye ibisabwa byose, ntugomba kwitabira iri rushanwa kandi ikigo cy’ubucuruzi uzaba wahisemo ntabwo kizatsindira ibihembo.
1. IGIHE IRUSHANWA RIZABERA: Itariki yo gutangira gutanga amazina ni kuva kuwa 18/03/2021 saa 8:00 AM (Isaha ya Kigali) kugeza tariki 04/04/2021 saa 11:59 PM (Isaha ya Kigali). Amazina y’ibigo azoherezwa nyuma y’igihe cyavuzwe ntazakirwa.
2. KWITABIRA: Sura urubuga www.smeresponse.clinic/ibihembo, wandike izina ryawe, imeri, na nomero ya terefoni. Andika izina ry’ikigo cy’ubucuruzi gito uha amahirwe kurusha ibindi, andika uburyo umuntu yabavugisha, vuga icyiciro icyo kigo kibarizwamo, wongereho impamvu ugiha amahirwe, kandi uvuge niba wemera gukurikiza ibisabwa byose, ndetse niba wemera ko SME Response Clinic yazakuvugisha ku byerekeye ubu bukungurambaga cyangwa n’ikindi gihe. Nyuma ukanda kuri “Ohereza”.Wemerewe kohereza amazina y’ibigo agera kuri atatu – rimwe kuri buri cyiciro.
3. ABEMEREWE: Abantu bose, hatitawe ku myaka yabo, bemeranya n’ibigenga iri rushanwa bakaba batuye mu Rwanda. Gutsindira ibihembo bisaba ko icyo kigo cy’ubucuruzi cyatowe kigomba kuba gifite abakozi bari hagati y’umwe n’ijana.
4. Ntacyo usabwa kwishyura ngo winjire mu irushanwa.
5. IBIHEMBO: Hazahembwa uzatsinda umwe muri buri cyiciro. Reba urutonde rw’ibyiciro hasi aho.
5.1. Ibigo by’ubucuruzi byashinzwe n’abagore | Miliyoni y’amafaranga y’u Rwanda + Serivisi z’ubujyanama mu bijyanye n’ubucuruzi
- Kuba ikigo cyahawe amajwi ahagije mu buryo bwuzuye
- Kuba cyarashinzwe, ari umutungo cyangwa gicungwa n’umugore umwe cyangwa benshi
- Kuba cyanditswe nk’ikigo cy’ubucuruzi gikorera mu Rwanda
- Kuba kigira uruhare rugaragara mu buzima bw’abaturage b’aho gikorera
5.2. Ikigo cy’ubucuruzi kigitangira cyangwa ikigo cyo guhanga udushya | Miliyoni y’amafaranga y’u Rwanda + Serivisi z’ubujyanama mu bijyanye n’ubucuruzi
- Kuba ikigo cyatoranijwe mu buryo bwuzuye
- Kuba cyanditswe nk’ikigo cy’ubucuruzi gikorera mu Rwanda
- Kuba kimaze imyaka ibiri gikora cyangwa itagezeho
- Kuba kigira uruhare rugaragara mu buzima bw’abaturage b’aho gikorera
5.3. Ikigo cy’ubucuruzi gisanzwe gikora | Miliyoni y’amafaranga y’u Rwanda + Serivisi z’ubujyanama mu bijyanye n’ubucuruzi
- Kuba ikigo cyatoranijwe mu buryo bwuzuye
- Kuba cyanditswe nk’ikigo cy’ubucuruzi gikorera mu Rwanda
- Kuba kimaze imyaka irenga ibiri gikora
- Kuba kigira uruhare rugaragara mu buzima bw’abaturage b’aho gikorera
Utanga izina ry’ikigo cy’ubucuruzi agomba gutanga nomero za terefoni abarizwaho n’amakuru arambuye akwiye ajyanye n’aderesi ye.
6. Utanga izina ry’ikigo agomba gukora ibishoboka byose agatanga uburyo bwose bushoboka umuntu yavugishamo n’aho giherereye, kugira ngo abone kwinjira mu irushanwa.
7. GUHITAMO IBIGO BY’UBUCURUZI BYATSINZE: Abazatsindira ibihembo bazabimenyeshwa mu byumweru bibiri nyuma yo gufunga irushanwa bizakorwa kuwa 4 Mata 2021 saa 11:59 PM. Abatsindiye ibihembo bazatangazwa mu bitangazamakuru ku mugaragaro. Abazemezwa burundu ko batsinze ni abazaba batoranyijwe binyuze kuri fomu y’irushanwa.
8. Ikigo cy’ubucuruzi kizatsinda kizabimenyeshwa hifashishijwe uburyo buzaba bwatanzwe cyabonekaho. Mu gihe uwatsinze adashoboye kuboneka cyangwa ngo yitabe kugira ngo atangaze uburyo yashyikirizwa igihembo cye, mu gihe kitarenze iminsi itatu, hazatoranywa undi.
9. KWAMAMAZA N’AMAKURU BWITE: Utanga izina ry’ikigo n’utsindira igihembo bemeye kugira uruhare rushyize mu gaciro mu kwamamaza ibikorwa bijyanye n’iri rushanwa, kandi ko abateguye iri rushanwa bashobora kuzakoresha amazina, amafoto, ndetse n’ibyo yatangaje kuri iri rushanwa hamwe/cyangwa n’igihembo yagenewe, mu rwego rwo kwamamaza mu bitangazamakuru ibyo ari byo byose ku isi hose nta nteguza itanzwe ndetse nta n’amafaranga yishyuwe.
10. Abategura iri rushanwa bazifashisha amakuru bwite y’abazitabira iri rushanwa n’abatoranywamo abatsinda mu rwego rwo kuyobora irushanwa no gutanga igihembo.
11. Abategura irushanwa bafite uburenganzira bwo guhagarika cyangwa guhindura imiterere y’iri rushanwa cyangwa aya Mategeko n’Amabwiriza igihe cyose havutse impamvu zirenze ubushobozi bwabo.
12. Kohereza amazina y’ibigo by’ubucuruzi bigomba kubahiriza aya Mategeko n’Amabwiriza. Ikigo cyose cyanditswe hadakurikijwe ibisabwa byose gifatwa nk’ikitaranditswe kandi nta gihembo gitangwa hashingiwe kuri iryo yandikwa. Abategura iri rushanwa bafite uburenganzira busesuye bwo kugenzura niba hari uwinjiye mu irushanwa atabyemerewe no gukuramo uwagiye mu irushanwa atabyemerewe cyangwa yarenze ku Mategeko n’Amabwiriza.
13. Icyemezo cyafatwa n’abategura iri rushanwa mu bintu ibyo ari byo byose (hakubiyemo ibihembo) ni ntayegayezwa kandi nta biganiro biteganyijwe kuri icyo cyemezo.
14. Uretse gusa mu gihe habayeho urupfu cyangwa gukomereka ku mubiri bitewe n’uburangare bw’abategura irushanwa mu gihe cyose byemewe n’itegeko, naho ubundi baba abategura irushanwa, abayobozi, abakozi cyangwa abahagarariye abategura irushanwa ntibabiryozwa (byaba biturutse ku makosa mato, amakosa ashingiye ku masezerano cyangwa andi makosa ayo ari yo yose):
14.1. Igihombo icyo ari cyo cyose, ukwangirika cyangwa ibikomere byawe cyangwa iby’undi muntu cyangwa umutungo wawe cyangwa uw’undi muntu bifite aho bihuriye n’irushanwa cyangwa igihembo (harimo kubigeza ku watsinze cyangwa imikoreshereze yabyo) bitewe n’impamvu iyo ari yo yose; cyangwa
14.2. Ugutakaza inyungu mu buryo ubwo ari bwo bwose, kutongera gukoresha, gutakaza amahirwe cyangwa kugira ibihombo ibyo ari byo byose byo mu rwego rw’ubukungu cyangwa ibishobora kuzavuka nyuma hatitawe ku cyabiteye cyangwa uko byagenze.
15. ITEGEKO RIGENGA IRI RUSHANWA N’INKIKO ZIKEMURA IBIBAZO BIJYANYE NA RYO: Uzirikane ko aya Mategeko n’Amabwiriza agengwa n’amategeko yo mu Rwanda. Ibi bisobanuye ko niwinjira mu irushanwa, amakimbirane cyangwa ukutumvikana bikomoka cyangwa bifitanye isano na ryo bizakemurwa hisunzwe amategeko yo mu Rwanda. Wowe kimwe n’utegura iri rushanwa mwemeye ko inkiko zo mu Rwanda zizagira ububasha busesuye bwo gukemura amakimbirane yose cyangwa ukutumvikana kose mu bijyanye n’iri rushanwa.
16. UMWUKA URANGA IRUSHANWA: Mu gihe wagerageza guhungabanya ubudakemwa cyangwa imigendekere myiza y’iri rushanwa, hakubiyemo ubujura cyangwa ukoresha uburiganya mu buryo ubwo ari bwo bwose, abategura irushanwa bafite uburenganzira bwo kugukura mu irushanwa, kuregera indishyi z’akababaro n’ubwo kugukumira mu yandi marushanwa azakurikira.
17. AHABARIZWA AMAKURU: Niba hari icyo ushaka gusobanuza kuri iri rushanwa, wakwandikira Musa Kacheche kuri aderesi musa.kacheche@consumercentrix.ch.


text:
Ikigo cy’Igihugu gishinzwe uburezi (REB) kiratangaza ko gukoresha ibizamini mu buryo bw’ikoranabuhanga bigamije guca burundu ikimenyane, ruswa n’akarengane byagaragaraga mu ishyirwa mu myanya ry’abarimu n’abayobozi b’ibigo by’amashuri.
Umuyobozi w’ishami rishinzwe iterambere n’imicungire y’abarimu muri REB Leon Mugenzi atangaza ko ibizamini bikozwe mu ikoranabuhanga bizajya birangira buri mukandida azi amanota ye, azi niba akomeza mu cyiciro gikurikiyeho cyangwa yatsinzwe.
Umva inkuru irambuye hano:


text: 22 Nyuma yaho Imana y’ukuri igerageza Aburahamu,+ iramuhamagara iti “Aburahamu!” Aritaba ati “karame!”+2 Iramubwira iti “fata Isaka+ umuhungu wawe, umwana wawe w’ikinege ukunda cyane,+ mujye mu gihugu cy’i Moriya,+ nimugerayo umutambeho igitambo gikongorwa n’umuriro, kuri umwe mu misozi nzakwereka.”+3 Nuko Aburahamu azinduka kare mu gitondo ategura indogobe ye, afata abagaragu be babiri n’umuhungu we Isaka,+ kandi yasa inkwi zo kosa igitambo. Hanyuma arahaguruka ajya ahantu Imana y’ukuri yari yamubwiye.4 Ku munsi wa gatatu Aburahamu yubura amaso akiri kure atangira kubona aho hantu.5 Nuko Aburahamu abwira abagaragu be+ ati “musigarane n’indogobe hano, naho jye n’uyu muhungu tugiye hirya hariya gusenga,+ hanyuma turagaruka aho muri.”6 Hanyuma Aburahamu afata inkwi zo kosa igitambo azikorera umuhungu we Isaka,+ na we afata umuriro n’icyuma, maze barajyana.+7 Isaka ahamagara se Aburahamu ati “data!”+ Na we ati “ndakumva mwana wanjye!”+ Nuko aramubaza ati “ko mbona umuriro n’inkwi, intama yo gutamba ho igitambo gikongorwa n’umuriro iri he?”+8 Aburahamu aramubwira ati “mwana wa, Imana iri buduhe intama yo gutamba ho igitambo gikongorwa n’umuriro.”+ Nuko bombi bakomeza urugendo.9 Amaherezo bagera ha hantu Imana y’ukuri yari yamubwiye, nuko Aburahamu ahubaka igicaniro,+ agitondekaho inkwi, aboha umuhungu we Isaka amaboko n’amaguru, maze amurambika ku gicaniro hejuru y’inkwi.+10 Aburahamu arambura ukuboko kwe afata icyuma agira ngo yice umuhungu we.+11 Ariko umumarayika wa Yehova amuhamagara ari mu ijuru, aramubwira+ ati “Aburahamu, Aburahamu!” Na we aritaba ati “karame!”12 Aramubwira ati “nturamburire ukuboko kuri uwo muhungu kandi ntugire icyo umutwara,+ kuko ubu noneho menye ko utinya Imana kuko utanyimye umwana wawe, umuhungu wawe w’ikinege.”+13 Nuko Aburahamu yubura amaso areba imbere ye abona imfizi y’intama, amahembe yayo yafashwe mu gihuru. Aburahamu aragenda afata iyo mfizi y’intama ayitamba ho igitambo gikongorwa n’umuriro mu cyimbo cy’umuhungu we.+14 Aburahamu yita aho hantu Yehova-Yire. Ni yo mpamvu kugeza n’uyu munsi bakunze kuvuga bati “ku musozi wa Yehova azatanga ibikenewe.”+15 Nuko umumarayika wa Yehova ahamagara Aburahamu ubwa kabiri ari mu ijuru,16 aramubwira ati “‘jyewe ubwanjye ndirahiye,’ ni ko Yehova avuga,+ ‘ko ubwo wagenje utyo ntunyime umwana wawe, umuhungu wawe w’ikinege,+17 nanjye nzaguha umugisha rwose. Nzagwiza urubyaro rwawe rungane n’inyenyeri zo mu ijuru, rungane n’umusenyi wo ku nkombe y’inyanja,+ kandi urubyaro rwawe ruzigarurira amarembo y’abanzi barwo.+18 Amahanga yose yo mu isi azihesha umugisha binyuze ku rubyaro rwawe+ kubera ko wanyumviye.’”+19 Hanyuma Aburahamu asubira aho abagaragu be bari, maze barahaguruka basubirana i Beri-Sheba,+ Aburahamu akomeza gutura i Beri-Sheba.20 Nyuma yaho inkuru igera kuri Aburahamu igira iti “Miluka+ na we yabyariye umuvandimwe wawe Nahori+ abana b’abahungu:21 imfura ye ni Usi, na murumuna we Buzi,+ na Kemuweli se wa Aramu,22 na Kesedi na Hazo na Piludashi na Yidilafu na Betuweli.”+23 Betuweli yabyaye Rebeka.+ Abo uko ari umunani Miluka yababyariye Nahori umuvandimwe wa Aburahamu.24 Nanone Nahori yari afite inshoreke yitwaga Rewuma, yaje kubyara Teba na Gahamu na Tahashi na Maka.+


text:
MINALOC yagaye abafata nabi inzu bubakiwe na Leta
Yanditswe na Hakizimana Yussuf
Minisiteri y’Ubutegetsi bw’Igihugu (MINALOC) yasabye abaturage gufata neza inzu bubakiwe, nyuma yo kubona ko bamwe batazitaho zigasa nabi.
Umunyamabanga wa Leta muri MINALOC, Dr. Mukabaramba Alvera yabivugiye mu Karere ka Kayonza, aho yarebaga ishyirwa mu bikorwa rya gahunda zigendanye n’imibereho myiza.
Yasuye abaturage batujwe mu mudugudu w’Ikitegererezo wa Kageyo mu murenge wa Mwili, ahatujwe imiryango y’abasigajwe inyuma n’amateka n’abandi bahatujwe bavuye i Mukarange.
Dr Mukabaramba ubwo yaganiraga n’abaturage, yaberuriye ko inzu zabo zisa nabi, ababwira ko niba bazubakiwe na Leta badakwiye gutegereza ko ari yo iza kubakorera n’isuku.
Yagize ati: “Inzu twagezemo zirasa nabi, amazu Leta ibubakira mukwiye kuyitaho, nta bwo ari ibintu bikomeye hari aho umwana yanduje wahasukaho amazi ukahahanagura, sinkubwiye ngo ushyireho icyo kiroso niba nta cyo ufite ariko birashoboka ko wahahanagura kandi ya nzu igakomeza igasa neza”.
Usibye muri uyu Mudugudu w’Ikitegererezo wasuwe, mu mudugudu wa Kageyo ahatujwe bamwe mu basigajwe inyuma n’amateka na ho bigaragara ko inzu zititabwaho.
Hari abo ibikoni byasenyutse ntibabisane, abatekera hanze bakarara mu bikoni, ubwiherero badasana ndetse no kuba badakorera isuku aho batuye.
Umwe muri aba baturage, watujwe muri uyu mudugudu yagize ati: “Abenshi muri twe twirirwa twagiye gushakisha, ariko ntibivuze ko tutakora isuku, ni imyumvire mike ya bamwe muri bagenzi bacu badashaka guhinduka bumva ko bahora bafashwa buri kintu cyose”.
Umwe mu baturage Muhumuza Samson yemeza ko isuku iterwa n’ikibazo cy’amazi kiri muri aka gace, akavuga ari ko ko hari abakigira urwitwazo bakagira umwanda n’igihe amazi ahari.
“Ubwo abayobozi baje bakatunenga natwe tugiye kwisubiraho kandi banatwemereye amazi ubwo noneho nta rwitwazo ruzongera kubaho”.
Ubuyobozi bw’ibanze buhora bukangurira abaturage kugira isuku ku mubiri n’aho batuye, basabwa kumva ko inzu n’ubwo bazubakiwe na Leta ariko ari izabo bityo kuzifata neza kwabo ni ukwikorera.


text:
Home > Amakuru Yose > Urukundo > INKURU Y’URUKUNDO: “MY HELP ” Season 3, Episode 1
BASORE nshuti zanjye mureke mbabwire, biragoye ko wabona umuhungu cg umugabo utagira Irari ryo kuba yakwifuza umukobwa, n’ubwo uburyo bwo kwigenzuran buba butandukanye. Kuko bamwe babasha kurirwanya bakaryima umwanya, ariko hari n’abandi kandi bigaragara ko ari na benshi bagira Irari ndetse wareba neza ugasanga ariha agaciro.
None mbibarize; UMUKOBWA wifuje mu nzozi zawe, uwo mwahuye ukamureba mu maso, uko ateye, ukabona ko uretse mu nzozi mutagirana umubano wihariye wageza no mu ukuryamana. Iyo bibayeho hari ukundi kuntu ushobora kwiyumva. CYUZUZO yari umukobwa uteye ndetse wujuje ibyangombwa kugira ngo umusore cg umugabo wese umubonye abe yamwifuza. Nanjye sinari buhagarike ayo marangamutima kuko ndi umuntu.
Nishimiye Cyuzuzo nubwo yari nka boss wanjye kandi asa n’unduta, ariko iby’imyaka byo sibari ikibazo cyane ahubwo urwego yari ariho. Kugenda tumenyana, Gutangira kugenda anyiyegereza nkabona ko yatangiye kumpa umwanya, ibyo byatumye nanjye ntangira guha umwanya rya Rari ryanjye, nkajya ntekereza ko byanashoboka ko twazagera igihe tukaba twaryamana (twakorana Sex), naje kubibona neza umunsi yabingaragarije neza ubwo yazaga no kunsoma “[ #season_1_portion_5 ]”, nabonye ko n’ibindi nifuzaga nazabigeraho.
Ubwo naje kuryamana nawe (tugakora sex) [season_2_portion_5 ] numvaga ndi umugabo kabisa, byongeye ko icyo kizungerezi aricyo nari mpereyeho ku nshuro yanjye ya mbere. Nagombaga kugendana ama confidence, numva nta mukobwa wundi uwo ariwe wese wapfa kunyanga. Messages zo kunsuhuza mu gitondo cyangwa buri uko abonye akanya ambaza uko meze ntizaburaga. Yakomeje kungaragariza ko yishimiye ibihe twagiranye ndetse agakomeza kunyereka ko twanongera.
Naketse ko nawe yaba yararyohewe cyane kuko nawe yari aherutse gukora imibonano kera ?ngo yari afite sentiments z’imyaka umunani yari amaze atabonana n’umuhungu. Urebye muri iyo minsi, wabonaga ko meze neza kuko nari nitaweho. Sinzi niba byari urukundo cyangwa Irari yari amfitiye yifuza ko twazajya tubonana buri uko abyifuje nubwo atabimpatirizaga ahubwo yasaga nkaho abinsaba. Kuko yari umukobwa w’inzozi ntago nari bushobore kutamwemera ntitataye ku mpamvu imutera kunyereka urukundo rudasanzwe.
Nanjye natangiye kumwereka ko mwishimiye kandi nanjye mufitiye urukundo, GUSA ikibazo cyambanye murumuna we DOREEN nawe wari umereye nabi anyifuza bidasanzwe. Atitaye kuko yanketse na mukuru we, kubera ko yadusanze tukimara kuro****na, yakomeje kumpatiriza yifuza ko twabonana. Kumukurizaho burundu byambereye ikibazo gikomeye kuburyo yanagerageje kuneka aho mba agakora uko ashoboye kose akahamenya ku buryo iyo nangaga kumwitaba kuri telephone yapfa kuza mu rugo ngo arebe ko mpari, rimwe akambura cyangwa akanambona.
Umunsi umwe Doreen yarampamagaye ansaba ko twabonana, ndamureka araza ndamwakira ubundi turaganira sinamwereka ko ntamwitayeho nkuko nari maze iminsi mukwepa mwereka ko ntashaka kubonana nawe. Twaganiriye mbona yishimye afite akanyamuneza ansekera gusa
Njye nashakaga kugirango mubwize ukuli duhagarike iby’umubano ashaka ko tugirana, nkamwereka ko ndi in touch na mukuruwe. Ariko we yabonaga ko ahari ari cyo gihe kuva nari namuhaye umwanya. None ho yashatse kunyegera ngo twicare twegeranye kuko n’ubusanzwe yari yaratangiye kujya anyisangaho birenze ndetse yari yarabaye uwa mbere kunsoma mbyimbitse (deep kissing) [season_1_portion_6 ], ndetse tukaba twaraje kongera gukorana ibindi bihambaye imibiri yacu iri gukoranaho mu buryo budasanzwe kugeza naho twari twanakuyemo imyenda nubwo byaje kurangira tudahuje ibitsina nkuko ari byo byari bigambiriwe [season_1_portion_10&11 ].
Nibutse ibyo byose maze mbura uko muhunga mfa kwihagarara ho ndamureka twicarana mu ntebe imwe, byabindi bye byo kutihangana atangira kunkoraho gake gake ariko akanganiriza ibindi kugira ngo ntaza kubyitaho. Ariko uburyo yandebaga mu maso arimo ayanterekera, mbese nkuko umwana ukeye wese aberwa no kwirya, nabonaga ari sawa cyane.
Ariko nkubise agatima kuri Cyuzuzo, nibutse ko we dufitanye igihango ndetse ko ntacyo namuburanye byongeye ho ko nawe yari mwiza ntacyo namushinja, mba ndigaruye nkora refresh gato mba mufashe amaboko gahoro nyiikuraho nyamanura gakegake turebana mu maso maze ndongera ndamubwira nti Doreen, ngirango urabizi ko nakubwiye ko ntashaka ko uzongera gutuma hari ikibazo kivuka hagati yanjye na Cyuzuzo, urabizi ko nza ubwa mbere iwanyu nari nje kuri gahunda ye kuko ari we wari wampamagaye, gusa sinirengagije ko ubwo nageraga iwanyu nawe wanyakiriye neza.
.........................Season 3 Ep2....................................
… Ntararangiza kuvuga, Doreen yahise ambwira ati ” Shark, ndabyumva kabisa Cyuzuzo mukuru wanjye yamaze kukwegukana burundu ubu ntacyo nakora ngo mbihindure, kuko anaramutse amenye ko njye nawe dukundana, nanjye ntago naba nkibanye neza nawe.
Numvishe asa nuwumvishe ukuli nkeka ko yaba agiye kwisubiraho akareka kumbera ikigeragezo. na njye nti ” none se mubyukuli ukaba ushaka iki ko mbona utangiye bya bindi byawe?” nibyo namubajije kuko nabonaga avuga ankorakora ashaka kumfatisha. Nuko arongera arambwira ati
“nibyo koko barakuntwaye kubw’imbaraga n’ubushobozi ntagize kubera ko njye ndi umukene, ariko wibuke ko ari njye wagukunze mbere, kandi unibuke ko nubwo waje uhamagawe na Cyuzuzo, Atari akuzi ari njye wakubonye bwa mbere ubwo nazaga kugukingurira uza mu rugo ku munsi wa mbere.
Numva anteye ingingo mbura icyo mubwira nsa nuwiruhutsa maze nti ” hhuh.. ibyo ndabizi rwose, ariko ni ibyari biciyemo, kandi wivuga ngo wazize ubukene cg izindi mbaraga! Cyuzuzo nta mbaraga yanshyizeho ahubwo ni uko mbona ari byo byari ngombwa. Doreen ntago yishimiye ko nkomeza kumubwira ayo magambo, yandebanye impuhwe n’agahinda maze nkomeza kubona arebana ubwuzu maze ambwira ahigimana akantu k’ikiniga ati
“mbabarira ariko nawe ntukigire indyarya! Ubwo se biriya byose twakoze warankinishaga cg washakaga kundeba? Kuki wemeye ko twiyambarassa kugera kuri kiriya kigero cyo kurwego rwo hejuru nka ruriya, warangiza ukagenda utarangije igikorwa watangije, basi n’umunsi wakurikiye ho ntushake ko tubonana ngo umare uburibwe wari wansigiye?
Bitangira kundenga kuko sinifuzaga ko twaza kuganira ibiganiro nk’ibyo, niko gukomeza gushaka uburyo nabimukuramo ndetse tukanabivamo ntidukomeze kubiganiraho, maze ndamubwira nti: Doreen, mbabarira ntago natumye dukora biriya byose, ahubwo wibuke neza ko ari wowe wabitangijekandi nari nakwangiye. Niko kongera kumbaza ati
“N’ubundi se ko twari tugiye kubikora hakabura gato, kuki utabona ko twabikora niyo yaba rimwe gusa ariko tukabisoza ?” ndongera mubwiza ukuli nti: ariko nakubwiye ko ubu ndi kumwe na Cyuzuzo.” Arandeba arimyoza maze nawe ati” nyamara ndabona ari njye turi kumwe kandi , sinkeka ko ubu abizi ko turi kumwe, tunagize icyo dukora ntago yazigera abimenya.” Ntibyanyunguye kuko nari muzi ko ari byo yifuzaga ndetse na mukuru we yari yarambwiye ko akunda ababahungu byongeye n’ibyo yankoreye byanyeretse ko afite uburambe buhagije mu mibonano mpuzabitsina.
Maze ndamubaza nti ” nonese ukaba wifuza ko ngufasha iki?” arandeba aramwenyura arongera azamura ukuboko amfatisha ikiganza mu musaya maze arambwira ati ” Shark you know My Help! Nkundira kuri ino nshuro tubirangize nzihangana ntago nzongera kubigusaba. Kwihangana kw’abasore cyane cyane imbere y’abakobwa beza biragorana, natangiye kubona ko nshobora kuba ngiye kugwa muri ako gatego kuko twari twatangiye kujya muri mood iganisha kukuza ku kuryamana byongeye kandi yari afite touch ikurura cyane, n’iyo yankozagaho intoki gusa numvaga ubushagarira( feelingz) zizamuka nkaba nanjye nakwishimira kubikomeza.
Yakomeje kumbwira utugambo twiza ariko anankorakora gahoro gahoro tayali nshiduka mjye ntakibasha kumusubiza ahubwo nanjye nsa n’ushaka kumufataho. Mu gukomeza gutyo yakomeje kunyegera gake duhuza imitwe, siwe ukunda gusomana kandi anabikora ku buryo butangaje nashidutse iminwa yahuye ayikurura yayishinze amenyo nkushaka kunduma ariko atambabaza, direct ahita anafatiraho nanjye sinari nkitekereza ibindi nakomeje mood ya kissing ndetse n’amaboko yanjye arirekura, ku gakanzu gato yari yambaye sinatinda kumufata ku matako ntangiye kumutera caresse yahise anyurira abigira intambara nk’ushaka gufatirana ngo ntaza kwisubira.
Yanyicayeho dukomeza dusomana birakomera abonye ko nagiye muri mood ankuramo umupira, mu kuwuzamura nanjye nzamura amaboko ngo awukuremo maze muri ayo masegonda twarekuranye iminwa ankuramo umupira natekereje ko birarangira dukoze sex kandi Atari byo nari ngambiriye ndetse ntanigeze mbitegura, yarangije kunkuramo umupira yo kubikomeza ivuyeho.
Kurikira Episode ya 3...
Tanga igitekerezo ndetse n’inyunganizi ndetse yewe n’ikibazo wabaza umwanditsi..


text:
Umupasiteri wo muri Nigeria yateye inda Abayoboke b'Itorero 20, Avuga ko Umwuka Wera yamutegetse gukora ibyo , yafashwe kuri uyu wa Mbere tariki ya 04 Ukwakira 2021.
Umugabo wiyita uw'Imana uvuga ko afite imyaka 50 uzwi nka Timothy Ngwu yashyizwe ahagaragara kubera gutera inda abayoboke be 20.
Umuntu ashobora kwibaza uburyo abakobwa bo munsengero baguye muri uyu mutego w'uyu mugabo wumubwirizabutumwa wabateye inda. Abakristu benshi bafite imyumvire cyangwa y'uko umukozi w'Imana ari umuntu uyoborwa n'umwuka wera kandi bakunda kumvira amabwiriza yose babaha.
Uwashinze akaba n'Umugenzuzi Mukuru wa Minisiteri y'imizabibu y'Ubutatu Butagatifu muri Enugu, Timoteyo muri Enugu yemeye ko yakoze icyaha. Ku bwe, yateye inda abayoboke b'itorero rye kuko yari amabwiriza yatanzwe n'umwuka wera.
Polisi yabwiye abanyamakuru ko uyu muvugabutumwa amaze gufatwa , yemeye ko yateye inda abagore bo mu itorero rye avuga ko akurikiza amabwiriza y'Imana.
Umugabo w'Imana yabwiye abapolisi ko igitabo cyera kivuga ngo 'were kandi ugwire' bityo ntushobora gusuzugura ubushake bw'Imana aribwo gutera inda abagore bo mu itorero rye ryatoranijwe n'umwuka wera.
Raporo zavuze kandi ko uyu mugabo yashyizwe ahagaragara n'umugore amaze kubimenya. Ntiyishimiye imyitwarire ye mibi, amushyikiriza abashinzwe umutekano.
Source : https://impanuro.rw/2021/10/06/umupasiteri-yateye-inda-abakobwa-20-avuga-ko-ari-umwuka-wera-wabimutegetse/


text:
Iyo abantu bari mu rukundo baba baryohewe cyane ariko ikosa rito rishobora gutuma wa munezero uhinduka amarira. Hari ibikorwa byinshi ushobora gukora bikangiza wa munyenga w’urukundo wari urimo.
Abenshi batekereza ko gucibwa inyuma biza ku isonga mu bishobora kubabaza umukunzi w’umuntu cyane bikamushengura umutima ariko hari andi makosa ashobora kutagwa neza abari mu buryohe bw’urukundo.
Ni ibintu benshi bafata nk’ibyoroheje ariko iyo bikozwe kenshi mu rukundo bibabaza uwo muri kumwe.
8. Kudashima
Birasanzwe muri kamere muntu kwibagirwa gushimira mu bikorwa byoroheje ariko iyo bihindutse ingeso bibabaza umukunzi wawe ku buryo bishobora no kubatandukanya mu gihe bafite umutima woroshye.
Niyo yaba ari igikorwa gito ukorewe n’umukunzi wawe iyo akigushimiye byerekana ko aha agaciro ibyo umukorera bikamwereka ko atabifata nk’ibisanzwe kuba byakozwe na we.
7. Kutizera umukunzi wawe
Nyuma y’urukundo icyizere ni cyo kintu kindi cy’ingenzi mu mubano w’abakundana. Niba utizera umukunzi wawe urukundo rwanyu ruba ruri mu marembera.
Kwereka umukunzi wawe ko utamwizera ntibimushimisha ndetse bituma atekereza ko ibyo akora byose aba ari kuruhira ubusa bikaba byamukurira kujya muri za ngeso umukekera cyane ko aba abona byose ari kimwe.
6.Guhora kuri telefoni
Iyo uhora uhamagara cyangwa wandika kuri telefoni uri kumwe n’umukunzi wawe, umubano wanyu uba ufite urwijiji mu hazaza hawo.
Iyo uhora kuri telefoni bituma umukunzi wawe atekereza ko atari ingenzi kuri wowe kandi nta muntu wishimira kuba ahantu adahabwa agaciro, nagira umwereka ko yishimiye kuba bari kumwe nta kabuza azakureka.
5. Kutita ku mukunzi wawe
Buri muntu wese aremwe mu buryo aba ashaka kwitabwaho mu buryo butandukanye, iyo utereka umukunzi wawe ko umwitayeho ngo umubonere umwanya biramubabaza cyane .
Iyo umwitaho mu buryo bwose bituma yumva akunzwe kandi akishimira kubana na we.
4. Kumwereka ko umurenze
Iyo abantu bari mu rukundo baba bagomba kubahana no gusangira ibitekerezo, iyo utangiye kuwereka mugenzi wawe ko wowe hari byinshi umurusha ndetse ko ukwiye no kumuyobora biramubabaza cyane.
Ibi bimwereka ko utamwubaha ndetse no kuba muri kumwe mu rukundo ari uko wowe ubishaka bigatuma yumva atakunyuze, bigatuma ajya gushaka aho banyuzwe no ko mugira.
3. Kutaganira
Umubano utagira umwanya wo kuganira ntushobora kuramba, birakenewe kuganiriza umukunzi wawe ukamubwira byose kandi by’ukuri.
Iyo ibiganiro bitabaho ni ha handi akubonaho amakosa agatinya kuyakubwira bikabatandukanya bitari ngombwa cyangwa yagira ikibazo akakiganiriza abandi uhari.
Iyo bamwumvise bakamwitaho nibo agumana nabo kuko aba abona bamuha umwanya.
2. Kubeshya mu tuntu duto
Iyo ubeshya umukunzi wawe mu tuntu duto tworoheje nko kumubwira aho uri atariho uri bituma agenda agutakariza icyizere gahoro gahoro. Bigera n’aho umubwira ukuri ntakwemere kandi biramubabaza kuko aba yakwizeye ukamubeshya.
1. Guhorana amahane
Iyo uhora ubwira nabi umukunzi wawe biramubabaza bigatuma atekereza ko nta cyiza akora kandi agatinya kukubwira uko yiyumva kuko aba yikandagira akeka ko wamubwira nabi.
Iyo utaretse amahane arakureka kuko nta muntu wifuza kubwirwa nabi, iyo amahane yawe aganisha ku kurwana ho biba bishobora kurushaho kuzamba.
Ibi byose ushobora kubona ko byoroshye ariko iyo uhora ubikora byangiza umubano ufitanye n’umukuzi wawe. Mu gihe wabyitondeye ukabigendera kure bizatuma ukomeza kuryoherwa n’urukundo.


text:
Gahini: Hibutswe urubyiruko n’abagore bazize Jenoside yakorewe Abatutsi
Yanditswe na MUKESHIMANA DRONIQUE
Mu murenge wa Gahini mu karere ka Kayonza, Intara y’Iburasirazuba habereye imihango ibiri ikurikiranye yo kwibuka urubyiruko, abagore n’abana bahiciwe muri Jenoside yakorewe Abatutsi mu 1994 .
Umuhango wo kwibuka urubyiruko rwishwe muri Jenoside wabimburiwe n’urugendo rwo kwibuka rwasorejwe ku murenge wa Gahini ari na ho umuhango wakomereje. Uwo muhango wari witabiriwe n’urubyiruko rwo mu murenge wa Gahini, rwiganjemo abanyeshuri biga mu bigo nka Fawe, Urwunge rw’amashuri rwa Nyagahandagaza n’urwuge rw’amashuri rwa Gahini hamwe n’abiga muri kaminuza y’u Rwanda, ishami rya Rukara rwifatanyije n’abayobozi batandukanye ku rwego rw’umurenge.
Muri uwo muhango hatambukijwe ubutumwa bunyuranye mu mivugo, urubyiruko kandi rwibanze ku kugaragaza imigabo n’imigambi rufite kugira ngo ibyabaye bitazongera kubaho. Umunyamabanga Nshingwabikorwa w’Umurenge wa Gahini, Rukeribuga Joseph, yibukije urubyiruko kwirinda ingengabitekerezo ya Jenoside. Yagize ati “Rubyiruko rero muteraniye hano muge muhora muzirikana ko muri u Rwanda rw’ejo, muri amaboko y’igihugu, bityo mugomba kwitwara neza mukirinda ibiyobyabwenge byakwangiza ubuzima bwanyu ndetse n’ubwenge bwanyu. Mwirinde kandi abashobora kubashuka bakabajyana mu ngengabitekerezo ya Jenoside, muharanire gukomeza kuba intangarugero muri byose”.
Umuhango wo kwibuka abagore n’abana biciwe muri ako gace muri Jenoside yakorewe Abatutsi mu 1994, na wo wabimburiwe n’urugendo rwo kwibuka rwasorejwe ku kicaro cy’Akagali ka Kiyenzi.
Umuyobozi w’umuryango Ibuka mu kagari ka Kiyenzi, Mudaheranwa Augustin, yasabye abari aho kwibuka biyubaka, nk’uko insanganyamatsiko yo kwibuka ku nshuro ya 24 Jenoside yakorewe Abatutsi iri. Akaba yaravuze ko igihe hatabayeho kwiyubaka, byashimisha abakoze Jenoside, kuko icyo bari bagamije ari uko hatasigara n’umwe. Bityo, abasaba kudaherwa n’agahinda.
Mukankusi Drocele ni umwe mu bahatangiye ubuhamya bw’ibyo yabonye. Yagize ati “Nge nk’umuntu wakoze umwuga wo kwigisha imyaka 40, ndi umuntu Jenoside yahekuye intwara abana bange. Ariko by’umwihariko nagize igihe cyo kubona uburyo Jenoside yakorewe Abatutsi yateguwe kuko wasangaga mu mashuri hashyirwaho itegeko ry’uko abana b’Abatutsi, Abahutu n’Abatwa bahagurutswaga kugira ngo babarurwe n’ubwo ntari nzi aho ibyo bintu biganisha.
Niboneye kandi n’amaso yange imodoka zajyaga ziza gutwara abarimu twigishanyaga ku kigo kimwe noneho bakinyabya zikabatwara mu mashyamba mu myitozo y’interahamwe”.
Mu ijambo ryavuzwe na madamu Gakazi uhagarariye abagore mu karere ka Kayonza, yakanguriye abagore kudatoza abana babo ingengabitekerezo ya Jenoside. yagize ati “Abagore dufite uruhare runini mu burere bw’abana no guhindura umuntu akagira ubumuntu buhagije. Kwa kundi twonsa abana bacu, twirinde kubonsa ingengebitekerezo ya Jenoside maze bakure bafite ibitekerezo byiza ku buryo bazagirira igihugu akamaro”.


text:
ESE WARI UZI KO WAKIRA INDWARA YO KWIBAGIRWA (Amnesia)
Indwara yo kwibagirwa ikomeje kugenda ifata benshi, aho usanga hari abatibuka aho bashyize ibikoresho, abandi bakibagirwa gahunda bafitanye n’abandi, ibyo bavuze n’ibindi,nyamara ugasanga nta (...)Read more
Ese waba uzi uburwayi bita “Sex headaches” ? dore uko wabukira !
Sex headaches ni ububare bukabije bw’ umutwe mu gihe cyo gukora imibonano mpuzabitsina cyane cyane iyo umugabo cyangwa umugore ageze ku byishimo bye bya nyuma (orgasm), gusa bishobora no kubaho (...)Read more


text:
Ni urugendo rwatangiye ku wa Gatandatu tariki 2 Ukwakira 2021 rurangira ku Cyumweru tariki 3 Ukwakira 2021, rwateguwe na sosiyete y’ubukerarugendo ‘MB Simba Safaris Rwanda LTD’, abarwitabira baba basabwe kwambara imyambaro irimo icyatsi cy’imyenda ya gisirikare.
Ni ku nshuro ya kabiri uru rugendo rubaye nyuma y’uko muri Nyakanga uyu mwaka, bari berekeje mu gace k’ahahoze ari mu Mutara, rusura ‘Phase 1’ y’urugamba rwo kubohora Igihugu ndetse bakaganirizwa gato kuri ‘Phase 2’.
Kuri iyi nshuro uru rubyiruko rwerekeje mu cyahoze ari Byumba na Ruhengeri ruganirizwa kuri ‘Phase 3’ y’uru rugamba.
Aha batemberejwe mu duce dufite amateka adasanzwe mu rugamba rwo kubohora Igihugu turimo; Umupaka wa Gatuna, Rubaya, Kaniga, Ku Mulindi w’Intwari ndetse n’iyahoze ari Ruhengeri by’umwihariko gereza ya Ruhengeri.
Aha mbere abari bitabiriye uru rugendo baganiririjwe amateka, ni ku muhanda wa Rukoma mu Karere ka Gicumbi, aho ingabo zahoze ari iza RPA zagabiye igitero cyo kubohoza icyahoze ari Byumba.
Nyuma yo kuva kuri uyu muhanda abari muri uru rugendo bakomereje ku mupaka wa Gatuna na wo ufite amateka yihariye ku rugamba rwo kubohora u Rwanda.
Bamaze gusobanurirwa amateka y’ibitero byabohoje umupaka wa Gatuna ndetse n’impamvu bahisemo kuba ari wo bagabaho ibitero, uru rubyiruko rwerekejwe mu Rubaya, ku kiliziya nto cyane iherereye ahantu mu kibaya iyi ikaba yarahoze icyicaro cy’umuryango wa FPR Inkotanyi mu gihe cy’urugamba rwo kubohora Igihugu.
Bakiva mu Rubaya, bahise berekeza i Kaniga ahahoze hakorera Radio ya Muhabura yafashije cyane FPR Inkotanyi mu rugamba rwo kubohora Igihugu.
I Kaniga na ho uru rubyiruko rwaganirijwe uburyo Radio Muhabura yakoraga, berekwa indake abanyamakuru bakoreragamo ndetse n’uburyo yari irinzwe bikomeye.
Nyuma yo kubona aho Radio Muhabura yakoreraga, umunsi wa mbere w’uru rugendo wasorejwe ku Mulindi ahahoze icyicaro gikuru cy’ubuyobozi bw’ingabo za RPA ndetse hanakorerwaga ibikorwa byinshi by’umuryango wa FPR Inkotanyi.
Ku munsi wa kabiri w’uru rugendo abarwitabiriye babyukiye mu karere ka Musanze basura gereza yahoze ari iya Ruhengeri ifite amateka akomeye mu rugamba rwo kubohora Igihugu.
Iyi gereza izwiho kuba yari ifungiwemo abanye politike benshi babohojwe n’ingabo zahoze ari iza RPA.
Icyakora bitewe n’imiterere y’rugendo abari barwitabiriye ntibabashije gusura mu Rugano, ho mu misozi y’ibirunga aho ingabo za RPA zabaye igihe mu rugamba rwo kubohora Igihugu.
Amafoto& Video: Uwacu Lizerie


text:
Umuramyi Munyaneza Fabrice uteranira mu Itorero Zion Temple Celebration Center riyoborwa ku rwego rw'isi na Apôtre Dr Paul Muhirwa Gitwaza, yashyize hanze indirimbo ye ya kabiri yise 'Intebe' irimo ubutumwa bugusha ku ishimwe abari muri Krisitu Yesu bafite mu buzima bwabo ku bwo kucunguzwa amaraso y'igiciro cyinshi.
Mu kiganiro na InyaRwanda.com, Fabrice Munyaneza umuhanzi akaba n'umucuruzi ukomoka mu Karere ka Rusizi ariko akaba abarizwa mu mujyi wa Kigali, yavuze ku ndirimbo ye nshya yise 'Intebe' anagaruka ku butumwa bw'ibanze burimo yifuje kugeza ku bantu bose muri rusange by'umwihariko abakunda umuziki wo kuramya no guhimbaza Imana. Yagize ati "Nasohoye indirimbo nise “Intebe” ikubiyemo ubutumwa bugusha ku ishimwe abari muri Kirisitu Yesu bafite mu buzima bwabo". “Intebe” ni indirimbo y’iminota 5 n’amasegonda 48, ikaba yagiye hanze mu buryo bw’amajwi.
Umuziki wa Gospel wungutse amaraso mashya
Fabrice Munyaneza ni umukristo mu Itorero Zion Temple Celebration Center riyobowe na Apôtre Dr Paul Muhirwa Gitwaza, ariko akaba ateranira muri paruwasi ya Kimironko. Ubwo yatugezagaho indirimbo ye nshya, yasobanuye byimbiitse ubutumwa yayinyujijemo, ati "Indirimbo yanjye nshya nashatse kuyinyuzamo ubutumwa bwerekana ko Yesu Kirisitu yakunze ab’Isi urukundo ruhebuje kugeza n’aho abitangira, akemera kubambwa ku musaraba".
Yongeyeho ati: “Nasobanuraga cyane ukuntu Krisitu yatwegereje intebe y’ubwiza. Nibutsa abantu ko hari Umwami wabakunze agatanga ubuzima bwe kugira ngo nibamwizera bahabwe ubugingo buhoraho. Aya magambo akubiye mu Gitabo cy’Ibyahishuwe 5:6-7 hagira hati “Nuko mbona hagati ya ya ntebe na bya bizima bine no hagati ya ba bakuru, Umwana w’Intama uhagaze usa n’uwatambwe, afite amahembe arindwi n’amaso arindwi ari yo Myuka irindwi y’Imana itumwa kujya mu isi yose. Araza akura cya gitabo mu kuboko kw’iburyo kw’Iyicaye kuri ya ntebe.’’
Fabrice Munyaneza yashyize hanze indirimbo ya kabiri
Fabrice arakomeza ati "Ni umugisha ukomeye gukundwa n'Imana bikagera naho itanga Umwana wayo w’ikinege ngo acungure Isi. Mu ndirimbo nashimaga mvuga ngo Kirisitu namuhawe nk’impano, arangije ambera igitambo kizima, ni ko kunyegereza intebe y’ubwiza.’’ Uyu muhanze mushya mu muziki wa Gospel, yaboneye izuba mu Murenge wa Kamembe mu Karere ka Rusizi. Mu buzima busanzwe akora ubucuruzi bw’imyenda y'abageni afatanya no gukora 'Decoration' z’ubukwe.
Uyu muramyi asobanura urugendo rwe mu umuziki muri aya magambo "Natangiye umuziki mu 2009 ariko naririmbaga muri korali y'ishuri nigagaho mu karere ka Rusizi . Kuririmba ku giti cyanjye nabitangiye mu 2019. Kuva icyo gihe maze gushyira hanze indirimbo ebyiri zirimo “Ni muzima” na “Intebe’’. Yanakomoje ku mishinga afite, ati "Mu mishinga ya bugufi mfite, Munyaneza ndateganya gukora amashusho y’indirimbo zanjye mu kurushaho guha abakunzi banjye ibihangano byamamaza ubutumwa bwiza n’ibiyobora abantu mu gakiza".
Yavuze intumbero ye mu muziki usingiza Imana, atti "Nakoze indirimbo nyinshi nkaziha amakorali harimo n'izo nandikiye Korali naririmbagamo nkiga muri segonderi ariko ubu iyi igiye hanze ndirimba ku giti cyanjye ni iya kabiri. Nkaba ntegura gusohora iya gatatu munsi iri imbere. Nkora umuziki ngamije kwamamaza ubutumwa bwiza cyane cyane mbwira abantu urukundo Imana ibakunda mu myandikiye yanjye akenshi uzasanga hagarukamo ubutumwa burimo Yesu uko ariwe banze ryo kwizera ni nawe shingiro ry'ubutumwa bwiza bitavuze ko habobetse n'izindi 'opportunity' zo mu buzima busanzwe ziboneka kubera umuziki ntazikora.
Fabrice yakoze mu nganzo avuga ishimwe Abakristo bafite ku bwo gucungurwa na Yesu
UMVA HANO INDIRIMBO 'IBUYE' YA MUNYANEZA FABRICE


text:
Benshi bayita teyi, bakayishira mu bitekwa nk’umuceri cyane cyane. Ariko kandi iki kirungo cya rosemary, kinakorwamo icyayi, kikaba icyayi gifite intungamubiri nyinshi kikanagirira umubiri akamaro gatandukanye.
Hano tugiye kuvuga ku kamaro ku buzima tunavuge uko gitegurwa.
1. Uruhu
Iki cyayi gifasha uwakinyoye kutarwara uduheri mu maso, kurinda uruhu kuba rwakangizwa n’imirasire y’izuba no gutuma rurushaho guhorana itoto
2. Gufasha amaraso gutembera neza
Iki cyayi kizwiho gutuma amaraso abasha gutembera neza bityo bikarinda indwara zinyuranye z’umutima na stroke ituruka ku kwipfundika kw’amaraso.
3. Gufasha ubwonko bwibuka
Muri iki cyayi habonekamo carnosic ikaba izwiho gufasha ubwonko bwibuka no kuburinda kwangirika. Bituma iki cyayi kiba cyiza ku bakuze kuko kibarinda indwara yo kwibagirwa ikunze kubafata.
4. Gufasha mu igogorwa
Iki cyayi kandi kizwiho kurinda no kurwanya kugugara, impiswi, kimwe no kuzana ibyuka mu nda. Niba watumbye, uri gutura ubwangati cyangwa wagize impiswi, jya uhita unywa iki cyayi, kiragufasha.
5. Kurwanya kanseri
Iki cyayi kiba kirimo ibisukura umubiri bihagije, bikaba bizwiho gukura imyanda n’uburozi mu mubiri kandi ibi ni byo biri ku isonga mu gutera kanseri. Iki cyayi kibamo rosmarinic acid, caffeic acid na carnosol byose birwanya kanseri cyane cyane iy’amara
6. Kubyimbura
Niba ugira ikibazo cy’imitsi, kubyimba no kuribwa mu ngingo, kurwara goute, iki cyayi ni ingenzi kuri wowe. Ndetse na bamwe barwara umutwe w’uruhande rumwe, abarwara karizo (hemorrhoids) kirabafasha. Kinarwanya uburibwe dore ko dusangamo salicylate ifite aho ihuriye na aspirin.
7. Imikorere y’umwijima
Ubushakashatsi bwa vuba bwagaragaje kokunywa iki cyayi ari ingenzi mu mikorere y’umwijima aho biwufasha gusohora imyanda n’uburozi. Ibi bituma ugumana ubushobozi bwawo bwo gukora aka kazi, utangijwe na ya myanda.
8. Gutuza
Kunywa iki cyayi mu gihe wagize stress, wumva ubabaye, udatuje, bituma ubwonko buruhuka, ukumva ugaruye umutuzo muri wowe.
Iki cyayi gikorwa gute?
Ntabwo bihambaye. Soroma rosemary, ubundi unage mu mazi ucanire. Ushaka wanayanika ukazakoramo ifu, ukajya uyikoresha nk’amajyane. Urayungurura, ya mazi ukaba wakongeramo ubuki cyangwa isukari, ukanywa bishyushye.


text:
YASUWE 18
Umunyamabanga wa Leta uhoraho muri Minisiteri y’ubutegetsi bw’igihugu Nyirarukundo Ignacienne yabitangarije ababyeyi bo mu karere ka Karongi, mu muhango wo gusubiza abana mu miryango yabo bavanwe mu kigo ngororamuco cya Gitagata, mu gihe abana basubijwe mu miryango bavuga ko nyuma y’amasomo bigishijwe bagiye gusubira ku ishuri, bakumvira ababyeyi, ndetse bakanareka ingeso mbi zituruka kugukoresha ibiyobywabwenge.
Bamwe mu bana bavuye kugororwa baganiriye na rwandanews24 bavuga ko bagiye guhinduka nyuma y’amasomo bahawe.
Nagiriwubuntu Vivens ati “nagiye mu muhanda kubera ko nari narananiye Maman, ngo ngiye gushaka amafaranga, mubyo nigiye i Gitagata harimo guhinduka nkanasubira mu ishuri nkiga nkarega imico mibi y’uburara irimo no kwiba, no kunywa itabi, kandi nkaba ngiye kubana na bagenzi banjye neza nta kurwana ntano kunywa itabi, nku mvira umubyeyi nkanasubira ku ishuri kuko nari naragarukiye mu mwaka wa 5 w’amashuri abanza.”
Niyomukiza Moise ati “njyewe nagiye mu kuhanda kubera ko murugo tutari twifashije, hari inzara nyinshi kwirirwa ubusa kenshi, none i Gitagata batwigishije uburyo twasubira mu miryango, tukabasha kwihanganira ibibazo bigaragara mu miryango, nkaba ngiye gusubira mu ishuri kandi nkazabasha kwihanganira buri kimwe cyose cyaza.
Mukarutesi Vestine umuyobozi w’akarere ka Karongi muri uyu muhango yagarutse kubyakozwe, n’ingamba zafashwe mubkwigisha imiryango.
Ati “uyu munsi wo gusubiza abana mu miryango, uje natwe tumaze iminsi tuganiriza ababyeyi b’abana ku ruhare rwabo bafite ku bana, inshingano zo kuba abana hafi, gusa ababyeyi benshi bagaruka ku bibazo bafite mu miryango bituma abana bagana imihanda, birimo bukene bukabije buturuka k’umubare munini w’abagize umuryango, Uburaya, amakimbirane mu miryango, abana babura ababyeyi bakaba imfubyi.”
Mu buryo bukoreshwa mu gusubiza abana mu miryango, twifashisha gufata abana tukabahuza n’ababyeyi babo bakanigishirizwa hamwe, kwigisha ababyeyi inshingano zabo, kuko umubyeyi utazubahirije abihanirwa.
Muri gahunda yo gusura abana mu miryango, tumaze gusura abana 12 muri 59 tugomba kuzasura kandi birakomeje, kuko tugomba gukurikirana imiryango y’abana kubufatanye n’inshuti z’umuryango, tugakora Ubukangurambaga buhoraho kugira abanyarwanda babashe gusobanukirwa ikibazo cy’abana bata amashuri bakajya mu mihanda.
Nyirarukundo Ignacienne Umunyamabanga wa Leta uhoraho muri Minisiteri y’ubutegetsi bw’igihugu, avuga ko ababyeyi bagomba kwita ku nshingano zabo zo kurera, kuko umuhanda utabyara ukaba utanakwiriye kubarerera.
Ati “Dukeneye uruhare rw’ababyeyi, abana ni abanyu, muzirikane ko umuhanda utabyara, kandi ababyeyi bazirikane ko inshingano yo kurera ari iya ababyeyi bombi kuko ahenshi usanga abagabo bayiharira abagore, kurera ni uburenganzira bw’umwana, no mugihe ababyeyi batandukanye indezo n’itegeko kuyitanga.”
Inshingano z’ababyeyi ntawazibasimburaho, kubyara ni uburenganzira kurera bikaba inshingano y’ababyeyi bombi bafatanije, ntabwo ababyeyi tubasaba kurera kuko babishaka cyangwa babishoboye, ahubwo bazirikane ko ari inshingano zabo kubikora.
Muri uyu muhango wo gusubiza abana mu miryango bavuye kugororerwa mu kigo ngororamuco cya Gitagata giherereye mu karere ka Bugesera, gisanzwe kigororerwamo abana batarageza ku myaka y’ubukure, abana basubijwe mu miryango bo mu karere ka Karongi ni 26, mugihe bagombaga kuba 28, abana basigaye babiri bari batarabasha gufata amasomo bahawe kuburyo basubizwa mu miryango, nabo bakaba bazagarurwa mu miryango mu gihe amasomo biga azaba amaze kugira icyo yabafasha mu buzima bwo hanze.
Nshimiyimana Eric@rwandanews24.com


text:
Abandi batware b’iyi si bazi agaciro ka kiliziya Gatolika! FPR yo yibwira ko Diyosezi ari ishyirahamwe ricuruza ibigori….!
Ngo diyosezi ya Kabgayi izitwa Muhanga, Butare yitwe Huye, Gikongoro yitwe Nyamagabe, Cyangugu yitwe Rusizi, Nyundo yitwe Rubavu, Ruhengeri yitwe Musanze, Byumba yitwe Gicumbi, Kibungo yitwe Ngoma. Kigali yonyine niyo izarokoka, igakomeza kwitwa Kigali.
Icyakora ngo “ntawe ubura byose koko” ! Ubutegetsi-ruburagiza bwa FPR buri guha Abanyarwanda umwanya wo gusobanukirwa ; n’ubwo umuturage atangira kumva gato, bugacya bwongeye kumuburagiza. Aho igihe kizagerera bukavaho, dore ko ari “nta gahora gahanze”, abaziga amateka bazaba bafite ibikoresho bihagije. Reka nshimire n’aba bapadiri ba Leprophete baha buri wese umwanya wo gutanga igitekerezo. Akavuyo FPR imaze guteza mu mitwe y’Abanyarwanda ntawakavamo. Ndivugira ku byavuzwe na ministri Musoni bihatira Kiliziya Gatolika guhindura inyito z’amadiyosezi.
Twibukiranye
1.FPR yarabanje irimbagura Abasenyeri ba Kiliziya gatolika, kugira ngo uruhererekane nyarwo rwa Kiliziya y’u Rwanda rusibangane. Ibyo ntibyayishobokeye kabone n’ubwo yabujije abo bashumba gushyingurwa muri Katedarali zabo. Ibyo FPR yabikoze yibwira ko abasenyeri bari basanzwe mu Rwanda nibamara kwicwa, izicaza ku ntebe zabo bamwe mu bapadiri bari barafatanije urugamba barimo n’abo bari bavanye iyo hanze. Icyo cyifuzo cya FPR nticyagezweho, kuko itangwa ry’imyanya muri Kiliziya gatolika rifite inzira rinyuzwamo.
2. Bukeye iti : “Muri buri perefegitura hagomba kuboneka kiliziya nibura imwe ifungwa, igahinduka urwibutso rwa jenoside”. Ibyo nabyo biranga.
3. Hakurikiraho gushaka kwimura ku ngufu icyicaro cy’Arikidiyosezi ya Kigali ngo kuko inyubako Musenyeri Tadeyo Ntihinyurwa atuyemo, ibangamiye kwa Perezida Kagame Polo (ni ukuvuga ahahoze ari kwa Perezida Habyalimana Yuvenali). Ibyo nabyo birananirana.
4. Murabizi ariko ko FPR ikora nka Shitani ? Iyo ibonye igiye gutsindwa hamwe, irabanza ikubikira byo kwibagiza, bwacya igategera ahandi. Ubwo FPR yaritegereje, iti “kugira ngo Kiliziya Gatolika tuyishobore, reka duce igifaransa mu mashuri kuko amenshi ari ayayo”. Kiliziya uwo mutego irawubona iti : “nimutware n’ubundi ururimi rwacu ni ikinyarwanda”.
5. Bukeye FPR ifata iya mbere mu gushinga ingirwamadini no kuyogeza, yishyiriraho n’abayobozi bazo, ngabo ba GITWAZA….. Yibwiraga ko utwo tudini tuzakurura Abakristu bose ba Kiliziya Gatolika. Ibyo ntibyabaye.
6. FPR ntiyashirwa. Iti “Musenyeri Misago uwamukuraho kuko atekereza cyane, byatuma ijambo Gikongoro rivaho. Musenyeri Tadeyo we ageze mu gihe cyo kwegura. Ubwo Kigali tuzayiha uwo dushaka”. Misago aba arapfuye, leta ya FPR habe no kohereza agateregaramu k’akababaro.
7. Ibi byose byagiye biba, ari nako induru zivugira hejuru ya Kiliziya Gatolika ngo ni yo yateguye jenoside, ni yo yicishije Abatutsi, ni yo ikwirakwiza ingengabiterezo ya jenoside n’ibindi. Nyamara uwateguye jenoside akanayishyira mu bikorwa azwi kandi yigaramiye. Ndashaka kuvuga FPR ubwayo.
Kiliziya gatolika igira ubuzima-gatozi burenze imipaka y’u Rwanda
Ijambo “diyosezi” ryatangiye gukoreshwa mu gihe cy’Umwami w’Abami w’Abanyaroma Diyokelesiyani, ahagana mu mwaka wa 296 nyuma ya Kristu Ni we wafashe Ingoma ya Roma (Empire romain) ayiremamo intara, azita diyosezi. Buri ntara akayishinga uwo yitaga “vicarius” cyangwa Igisonga (cye). Nyuma aho ubukirisitu bumariye gukwira, icyitwaga paruwasi cyahindutse diyosezi ibumbye paruwasi nyinshi. Icyo gice cy’ubuyobozi muri Kiliziya kiyoborwa n’uwo ubu twita Umwepiskopi, ariko uroye, n’ubwo buri diyosezi iba ali Kiliziya ubwayo, ibyemezo byose birebana n’imiyoborere ya Kiliziya, umwepiskopi abifata yunze ubumwe na Papa, kuko Kiliziya yose igendera ku mategeko amwe yitwa “Droit Canon”, ikayoborwa n’Ijambo ry’Imana, kandi ikagira umusimbura wa Petero umwe, ali we Papa. Papa na we afite uruhererekane rwa Kiliziya atapfa gucaho uko abonye. Ni yo mpamvu habaho Inama nkuru za Kiliziya (conciles) na za Sinode. Hagati aho ariko ingoma y’Abanyaroma yarahirimye, Kiliziya yo irakomeza ! Birenge ni wowe ubwirwa !
Bimwe mu byo Kiliziya yo kw’isi yose yigengaho ihagarariwe na Papa, harimo kurema diyosezi, kuyiha izina no kuyishakira umushumba. Ntabwo byanze bikunze diyosezi ikurikiza imipaka ya leta cyangwa y’igihugu. Diyosezi iremwa hagendewe ku mubare w’Abakirisitu no kumiteganyirize y’uko Roma yifuza iyogeza-butumwa ryayo.
FPR rero yo igomba kuba itekereza ko Kiliziya Gatolika ali nk’ishyirahamwe ry’abacuruzi b’ibigori cyangwa b’itabi, yazunguza uko ishaka n’igihe ishakiye. Si ko biri. Guhindura izina rya diyosezi bisaba ibintu byinshi kandi bikomeye cyane, ku buryo binatangiye ubu (uretse ko ali nta n’impamvu) FPR yazavaho bitali byakorwa. Kugira ngo byumvikane, ubishaka yasesengura ingingo (canon) ya 369 y’igitabo cy’amategeko agenga Kiliziya (Droit canon).
Twigire ku mateka
N’iyo Kiliziya isa nk’iri gucika intege mu bigaragara, burya ni bwo iba igiye kuvumbukana imbaraga. Muzaba mureba ikizakurikira ibi bihe turimo ! FPR nishaka kubyumva neza, izajye kubaza Abakomunisiti bo mu cyahoze ali Uburusiya. Ntako batagize ngo amazina y’amadiyosezi, Kiliziya,… bihinduke, aliko iyo ngoma yarahirimye, Kiliziya yo irakomeza.
FPR nifatire kandi urugero kuli perezida Bagaza wahoze i Burundi na Joseph Désiré Mobutu wa Congo. Ibyo yahindaguye muri Congo birimo n’amazina y’Abakristu byose byaragarutse. We yibukwa nk’igikurankota cyakoreshwaga na Shitani.
Reka nsozereze kuli iyi mvugo Kardinali Ercole Gonsalvi. Umwami w’Abami Napolewoni w’Abafaransa wari warishe abantu batari bake yaratinyutse abwira Papa Piyo wa 9 ati : “Iyi Kiliziya uvugiraho ngiye kuyihirika maze nzarebe icyo uzongera kwitwaza”. Kardinali Ercole Gonsalvi wari umunyamabanga (secrétaire) wa Papa aramusubiza ati : “Natwe tuyirimo tukayibera n’abayobozi ntako tutagize ngo tuyihirike yaratunaniye , nkanswe wowe uvugira hanze yayo”.
Umwanzuro
Iyo umuntu ahora mu bintu bihindagurika, ntagira umwanya wo gutekereza no kubona ubugome agirirwa. Ibyo FPR irabizi, akaba ari nayo mpamvu ihoza Abanyarwanda muri muzunga. FPR rwose, ha Abanyarwanda agahenge. Ariko cyane cyane, reka Kiliziya Gatolika, dore n’iy’umuhindo yarayisize. Icyo nakwifuza ku bayobozi ba Kiliziya yacu nabo, ni ukwirinda kuruma bahuha. Ni byo koko abantu bagomba kuganira ku bibazo. Ariko abajya gushyikirana baba bubahana, buri wese azi neza aho ahagaze, kandi yiteguye kwakira igitekerezo cya mugenzi we. Hari aho bigera findifindi (diplomatie) igasimbuzwa no kubwizanya ukuri. Natwe Bakristu, nimucyo twirinde gucika intege. Duhagurukire gusenga, kuko Sekibi atazatsindwa no kugirana na we ubwumvikane. Azatsindwa no gukomera ku byo twemera. Nitutabigenza gutyo, byose bizadupfana. “Gufata hirya no hino bihira bake”.
Umukunzi wa Kiliziya,
Rubangiza A.
Nabo arabariye da! (lundi, 30 avril 2012 16:30)
DUTABARIZE abayoboke 7 ba PS Imberakuri bafashwe kuri iki cyumweru tariki ya 29/04/2012 hafi 17h barimo gusura umukecuru ubyara Bernard NTAGANDA
DUTABARIZE abayoboke barindwi (7) b’Ishyaka Parti Social IMBERAKURI bafashwe na Polisi y’u Rwanda uyu munsi ku cyumweru tariki ya 29/04/2012 ahagana saa kumi n’imwe (17h). Abapolisi babanje kugota urugo rw’umukecuru Mama wa Maître Bernard NTAGANDA (Perezida wa PSI) mu gihe cy’amasaha abiri (2h). Bigeze hafi nka saa kumi n’imwe (17h) abapolisi barabafata barabajyana ahantu hataramenyekana. Abo bayoboke bari baje gusura no gufata mu mugongo uwo mubyeyi uri mu gahinda yatewe n’icyemezo cy’Urukiko rw’Ikirenga cyo guhamishaho igifungo cy’imyaka ine y’akamama yakatiwe umuhungu we Bernard Ntaganda. Leta ya Kagame ikaba imuhora ibitekerezo bye bya Politiki yo kugarura Demokarasi mu Rwanda. Icyo cyemezo kikaba cyaratangajwe kuwa gatanu tariki ya 27/04/2012.
Dore amazina n’abafashwe n’imilimo bashinzwe mw’Ishyaka :
Madamu Béatrice SINYIGENGA, Visi-Perezida wa Kabiri w’Ishyaka PSI
Madamu Marie Chantal MUKARUREMA (Umubitsi wa PSI akaba yaraherutse kunyerezwa na Polisi mu ntangiriro z’ukwezi kwa kabiri 2012)
Bwana Jean Claude NDAMIRA, (Perezida w’Ishyaka PSI mu mugi wa Kigali).
Bwana Jean de la Croix TWAHIRWA, Visi-Perezida w’Ishyaka PSI mu mugi wa Kigali).
Bwana Denys MPAKANIYE, Umubitsi w’Ishyaka mu mugi wa Kigali.
Bwana Protais NIYITEGEKA, Umunyamabanga uhoraho mu mugi wa Kigali.
Bwana James NIGIRENTE, Ushinzwe Ubukangurambaga mu mugi wa Kigali.
Ikigo kirwanya umuco wo Kudahana no Kurenganya mu Rwanda (CLIIR) gifatanije n’Ishyaka PS Imberakuri barabasaba guhererekanya no gutangaza cyane aya makuru y’ihohoterwa ry’aba banyapolitiki batavuga rumwe n’ubutegetsi bwa Leta ya Kagame. Turabasaba kudufasha mwese gushakisha irengero ry’aba bantu bafashwe, tukamenya uko byabagendekeye n’impamvu nyakuri bafashwe barengana.
Turasaba abanyamakuru bose, cyane cyane aba Radiyo BBC na Ijwi ry’Amerika (VOA), amashyaka yose ya Politiki, Imilyango irengera ikiremwamuntu, amadini yose Guhagurukira hamwe twese tukamagana iri fatwa ry’izi nzirakarengane tukamenya n’aho zifungiwe zitaricwa urubozo. Tugasaba ko zihita zirekurwa bidatinze kandi nta yandi mananiza.
Bikorewe i Buruseli, ku cyumweru tariki ya 29/04/2012.
Umuhuzabikorwa w’Ikigo CLIIR, MATATA Joseph.
Centre de Lutte contre l’Impunité
et l’Injustice au Rwanda (CLIIR)
Rue de la Colonne, n°54/4
1080 BRUXELLES
Tél/Fax : +32.81.601.113
GSM : +32.487.616.651 (Base)
& +32.476.701.569 (Proximus)